Arteta Dinaikkan Pangkat Sebagai Pengurus Arsenal, Apakah Peranannya?

Kelab berpangkalan di London, Arsenal telah mengumumkan ketua jurulatihnya, Mikel Arteta dinaikkan pangkat sebagai pengurus pasukan yang baharu, berkuat kuasa serta merta, semalam.

Menurut kenyataan rasmi kelab, sepanjang sembilan bulan lalu, Arteta telah mengemudi Arsenal mengharungi waktu yang sukar dengan cemerlang. Dia bukan sahaja mengangkat semangat para pemain dan pelatih di London Colney malah peminat-peminat The Gunners seluruh dunia.

Selain itu, Ahli Lembaga Pengarah (Board of Directors) Arsenal turut melihat apa yang dilakukan oleh Arteta sebelum ini melebihi daripada tugas-tugas seorang ketua jurulatih. Malah kemampuan bekas penolong pengurus kepada Pep Guardiola di Manchester City ini tidak dapat diragui lagi setelah membawa Arsenal menjulang dua piala setakat ini.

Sebagai pengurus pasukan, Arteta akan berkerja dengan lebih dekat bersama Pengarah Teknikal, Edu untuk menguruskan elemen-elemen lain dalam operasi pasukan bola sepak seperti analisis, perekrutan pemain, sains sukan dan perubatan.

Dan Arteta yang juga merupakan bekas kapten Arsenal suatu masa dahulu akan bersama-sama Edu untuk memberi nasihat atau cadangan teknikal berkenaan perpindahan para pemain yang perlu dibeli, dijual atau dipinjamkan.

Selain itu, Arteta akan berkerja dengan lebih rapat bersama Ketua Pegawai Eksekutif (CEO), Vinai Venkatesham, ahli lembaga pengarah dan pemilik kelab berkenaan hal ehwal kewangan untuk memberi kata putus terhadap keputusan-keputusan penting.

"I think Arteta is one of the best managers in the Premier League now!" #AFChttps://t.co/u8c9fPnt5R

Arsenal mengharapkan dengan perlantikan Arteta sebagai pengurus, skuad The Gunners dapat menjadi sebuah kelab bola sepak yang lebih dinamik serta dapat mara lebih jauh ke hadapan.

Untuk rekod, jawatan pengurus pasukan telah dimansuhkan oleh Arsenal setelah pemergian Arsene Wenger pada tahun 2018. Selepada daripada itu, tugasan mengemudi skuad senior hanya diletakkan di atas bahu ketua jurulatih.


Liberia Tanpa Kelibat Kpah Sherman Tumpas 0-2 Kepada Mesir

Skuad kebangsaan Liberia yang beraksi tanpa kelibat penyerang Kedah Darul Aman, Kpah Sherman dan pemain-pemain lain yang beraksi di luar negara terpaksa akur tumpas 0-2 kepada Mesir.

Pertemuan menentang Mesir yang berlangsung pada awal pagi tadi di Stadium Borg El Arab merupakan perlawanan persahabatan yang dirancang oleh ketua jurulatihnya, Peter Butler sebagai persiapan untuk mengharungi pusingan kedua kelayakan Piala Dunia 2022 kelak.

Mereka tidak dapat menyenaraikan Kpah serta pemain lain yang beraksi di luar negara kerana perlawanan tersebut dijalankan di luar daripada tempoh rehat antarabangsa Persekutuan Persatuan Bola Sepak Antarabangsa (FIFA) yang bermula 3 hingga 13 Oktober.

Kelab-kelab pula tidak diwajibkan untuk melepaskan pemain-pemain mereka walaupun mendapat panggilan daripada skuad kebangsaan dalam di luar tempoh tersebut.

Oleh demikian, Butler yang pernah membimbing beberapa pasukan di Malaysia hanya menggunakan 100% pemain yang beraksi dalam saingan Liga Liberia pada perlawanan tersebut.

Bagi perlawanan pusingan kedua kelayakan Piala Dunia 2022, Liberia atau nama julukannya Lone Star yang berada dalam Kumpulan C dijadualkan menentang Cape Verde pada 7 dan 11 Oktober nanti.

Video: Jaringan Tunggal Kpah Bantu Liberia Raih Kemenangan Pertama Dalam Kelayakan Piala Dunia 2022

Setakat berita ini ditulis, pihak Persatuan Bola Sepak Liberia (LFA) belum memaklumkan samada akan menyenaraikan dan memanggil Kpah pada perlawanan menentang Cape Verde kelak.

Untuk makluman semua, Liberia sedang berada di tangga kedua Kumpulan C – di bawah Nigeria – dengan mengumpul 3 mata setelah meraih satu kemenangan daripada dua perlawanan peringkat kelayakan yang diharungi pada bulan lalu.

Mereka meraih kemenangan ketika menentang Republik Afrika Tengah dan penyerang skuad Hijau Kuning muncul penjaring tunggal dalam perlawanan tersebut.

Featured Image: Kedah Darul Aman


Piala AFC: KL City Cipta Satu Lagi Sejarah, Mara Ke Final Inter-Zonal

Pasukan berpangkalan di ibu negara, Kuala Lumpur City FC (KL City) mencipta satu lagi sejarah dalam kejohanan Piala AFC.

Kali ini, skuad bimbingan Bojan Hodak ini berhasil melakukan kejutan menumpaskan kelab India, ATK Mohun Bagan 3-1 dalam perlawanan separuh akhir inter-zonal, sebentar tadi.

Lebih manis, kejayaan menumpaskan kelab berjulukan Mariners ini dilakar di hadapan penyokong dan laman lawan mereka sendiri, Stadium Salt Lake, Kolkata.

Jaringan oleh KL City itu hadir menerusi kapten, Paulo Josue serta dua jaringan oleh pemain gantian, Fakrul Aiman dan Romel Morales pada minit ke-60, ke-90+2 dan ke-90+5 masing-masing.

Manakala jaringan oleh pasukan tuan rumah pula hadir menerusi Ali Molla pada minit ke-90 yang membolehkan mereka mengikat KL City 1-1 buat seketika waktu pada masa itu.

Kemenangan ini membolehkan mereka mara ke perlawanan akhir Inter-zonal bertemu wakil Uzbekistan, Sogdiana Jizzakh yang turut mengesahkan kemaraan selepas menumpaskan kelab Hong Kong, Eastern FC.

Untuk makluman semua, perlawanan akhir inter-zonal antara KL City dan Sogdiana Jizzakh ini dijadualkan berlangsung pada 5 Oktober kelak.


APG 2022: Cheah Liek Hou Ulang Pencapaian Raih Emas Acara Perseorangan Lelaki SU5

Pemain badminton para negara, Cheah Liek Hou tidak berhadapan masalah untuk mengulangi kejayaannya merangkul pingat emas dalam acara perseorangan lelaki kategori SU5 (kecacatan fizikal) di temasya Sukan Para ASEAN (APG).

Kejayaan itu diulang dalam edisi kali ini yang berlangsung di Solo, Indonesia dengan menumpaskan rakan senegara, Faris Ahmad Azri secara “straight set” dengan keputusan 21-18 dan 21-14 dalam perlawanan akhir, hari ini.

Sebelum itu, Liek Hou mengesahkan kemaraan ke perlawanan akhir dengan mengalahkan wakil tuan rumah, Dheva Anrimusthi juga secara “straight set” dengan skor 21-19 dan 21-12, semalam.

Sebagai rekod, kali terakhir Liek Hou merangkul pingat emas di temasya ini adalah semasa edisi yang berlangsung di Kuala Lumpur pada tahun 2017. Untuk makluman, edisi pada tahun 2020 yang sepatutnya berlangsung di Filipina dibatalkan.

Sementara itu, dalam acara beregu lelaki SU5, Liek Hou yang bergandingan bersama Muhammad Fareez Anuar terpaksa akur tidak dapat meneruskan kemaraan ke perlawanan akhir apabila tumpas kepada beregu Indonesia, Oddie Kurnia Dwi Listyanto Putra-Suryo Nugroho dengan skor 19-21, 21-15 dan 19-21.

Mereka akan beraksi dalam perlawanan perebutan pingat gangsa menentang beregu senegara, Mohamad Faris-Mohd Amin Burhanuddin pada hari ini.

Featured Image: Paralympic Council of Malaysia


MotoGP: Yamaha & Maverick Vinales Umum Perpisahan

Pasukan Monster Energy Yamaha dan pelumbanya, Maverick Vinales mengumumkan tidak akan bergandingan bersama lagi setelah tamatnya saingan MotoGP 2021.

Perkara tersebut diumumkan oleh laman sesawang Monster Energy Yamaha secara rasmi pada hari ini.

Yamaha and Maverick Viñales agree to part ways in 2022📰 https://t.co/YyngfG31RU#MonsterYamaha | #MotoGP pic.twitter.com/RXgiv4armo

Untuk makluman, kontrak pasukan Yamaha dan pelumba berusia 26 tahun ini sepatutnya tamat pada penghujung tahun hadapan.

Namun dengan pengumuman ini, kerjasama antara kedua-dua pihak ianya tamat setahun lebih awal berbanding tempoh masa seperti ditandatangani pada kontrak asal.

Bagaimanapun, kedua-dua pihak bersetuju untuk memberikan komitmen penuh untuk menamatkan saingan MotoGP musim ini dengan pencapaian sebaik mungkin.

Untuk rekod, ini merupakan tahun kelima Maverick Vinales beraksi bersama jentera kilang, Monster Energy Yamaha.

Featured Image: Monster Energy Yamaha


Pemilik Facebook, Twitter Bakal ‘Bertumbuk’ Dalam Sangkar?

Dunia internet hari ini dikejutkan dengan berita pemilik Twitter, Elon Musk mahu berentap dengan Mark Zuckerberg dalam satu pertarungan bersangkar (cage match) menerusi ciapannya di Twitter.

Hal ini dipercayai tercetus selepas pemilik Facebook itu mahu membina satu lagi platform media sosial menyerupai Twitter bernama THREADS. Elon membalas ciapan susulan dengan kapsyen bernada sinis, “Saya bersedia untuk perlawanan sangkar jika dia mahu”.

Jutawan berusia 39 tahun itu kemudiannya memberikan respons dengan memuatnaik tangkap layar ciapan tersebut berserta kapsyen, “Hantarkan lokasinya kepada saya”.

Pertarungan antara dua jutawan tersohor dunia itu dijangka bakal berlangsung dalam sebuah gelanggang oktagon di Vegas – dipercayai di UFC Apex yang menjadi salah satu lokasi utama kejohanan seni bela diri campuran terbesar dunia, Ultimate Fighting Championship (UFC).

Untuk makluman, Zuckerberg kini aktif dalam sukan bela diri jiu-jitsu selepas memperoleh pingat emas dan perak dalam sebuah kejohanan di California dan dijangka bakal melakukan penampilan sulungnya di MMA dalam masa terdekat.

Sekiranya pertarungan ini benar-benar berlaku, tumpuan dunia akan beralih kepada aksi kedua-dua jutawan tersebut dan ini mungkin akan memberikan pendedahan yang lebih meluas terhadap sukan bela diri campuran khususnya jiu-jitsu.


Juara V.League 6 Kali Sambar Khidmat Herlison Caion

Kira-kira sekitar 48 jam sebelum sepak mula perlawanan separuh akhir Piala FA, Kuala Lumpur City FC (KL City) memaklumkan satu perkhabaran yang mengejutkan iaitu mengucapkan selamat tinggal kepada penyerang importnya, Herlison Caion.

Ucapan itu menjadikan jodoh pemain kelahiran Brazil berusia 32 tahun terbabit bersama skuad berpangkalan di ibu kota hanya bertahan tidak sampai enam bulan.

Biarpun masuk dengan status ‘mesin gol’ Selangor FC selepas menjaringkan 24 gol dan lapan “assist” sepanjang musim lalu, rekodnya bersama KL City tidak begitu memberangsangkan dengan sekadar meledak satu gol serta mencipta empat “assist” daripada 16 penampilan pada musim ini.

A post shared by Hanoi Football Club (@officialhanoifc)

Sementara itu, teka-teki mengenai destinasi Caion yang berikutnya diketahui sekitar sembilan jam berikutnya apabila juara V.League 1 sebanyak enam kali yang juga juara bertahan liga berkenaan iaitu Hanoi FC mengumumkan mengikat khidmatnya secara rasmi.

Caion tidak menunggu lama untuk melakukan debut bersama Hanoi FC bimbingan jurulatih Montenegro, Bozidar Bandovic apabila dia dimasukkan sebagai pemain gantian pada babak kedua ketika bertemu Sanna Khanh Hoa pada aksi ke-12 liga.

Bagaimanapun, penampilannya sekitar 45 minit itu tidak menyumbang sebarang gol mahupun “assist” kepada pasukan baharunya namun Hanoi FC tetap berhasil mencetak kemenangan dengan keputusan 2-1 dan kini menghuni tangga ketiga liga dibawah Hanoi Police FC dan Dong A Thanh Hoa FC.

Featured Image: Hanoi Football Club


Ranking BWF: Naib Juara Scotland, Mei Xing-Anna Cheong Lonjak 67 Anak Tangga

Biarpun terlepas peluang untuk merangkul kejuaraan Terbuka Scotland pada minggu lalu, pasangan beregu wanita, Teoh Mei Xing dan Anna Cheong berhasil meraih peningkatan yang positif dalam kedudukan ranking dunia.

Menerusi kemaskini terbaru oleh Persekutuan Badminton Dunia (BWF), Mei Xing-Anna Cheong yang mula bergandingan sejak Oktober lalu merekodkan lonjakan sebanyak 67 anak tangga dalam kedudukan ranking dunia hasil daripada muncul naib juara kejohanan tersebut.

Lonjakan itu telah meletakkan pasangan yang berusia 24 dan 23 tahun masing-masing ini di ranking ke-170 dunia pada minggu ini.

Terbuka Czech: Gandingan Baharu Teoh Mei Xing-Anna Cheong Raih Kejuaraan Pertama

Sementara itu, pasangan beregu wanita negara yang beraksi di pentas Terbuka Indonesia seperti Lee Meng Yean-Yap Cheng Wen dan Vivian Hoo-Lim Chiew Sien turut mencatatkan peningkatan yang banyak sehinggakan mereka berhasil menduduki tangga ke-100 dan ke-86 dunia masing-masing.

Manakala beregu wanita utama negara, Pearly Tan dan Thinaah Muralitharan pula berhasil mencatatkan peningkatan satu anak tangga sekaligus membolehkan mereka menghuni ranking ke-17 dunia – terbaik pernah dicapai oleh pasangan ini.

Featured Image: Badminton Association of Malaysia


Ranking BWF: Wei Chong-Kai Wun Masuki Kelompok 30 Terbaik Dunia

Beregu badminton lelaki muda negara, Man Wei Chong dan Tee Kai Wun kini memasuki kelompok 30 pasangan terbaik dunia.

Gandingan Wei Chong-Kai Wun yang berusia 22 tahun masing-masing ini menduduki kelompok berkenaan selepas berjaya menjuarai saingan Terbuka Taipei 2022 – Jelajah Dunia Super 300 BWF, Ahad lalu.

Menerusi kemaskini terbaru ranking dunia oleh Persekutuan Badminton Dunia (BWF) pada hari ini, kejayaan Wei Chong-Kai Wun tersebut memberikan mereka 7,000 mata sekaligus mengumpul 47,200 mata secara keseluruhan.

World No.36 pair Man Wei Chong and Tee Kai Wun 🇲🇾 created a sensation at the #TaipeiOpen2022, beating Olympic champions Lee Yang/Wang Chi-Lin in a closely-contested final.#BWFWorldTourhttps://t.co/42RJgtpQv7

— BWF (@bwfmedia) July 24, 2022

Pengumpulan mata ini membolehkan mereka meraih lonjakan sebanyak tujuh anak tangga sekaligus menduduki tangga ke-30 dunia, pada minggu ini.

Sementara itu, satu lagi beregu negara yang berhasil mara ke peringkat separuh akhir di kejohanan yang sama, Boon Xin Yuan dan Wong Tien Ci turut merekodkan peningkatan yang memberangsangkan.

Hasil daripada kemaraan tersebut, beregu bebas (independent) ini mencetuskan lonjakan sebanyak 27 anak tangga sekaligus menempatkan pemain berusia 23 dan 24 tahun masing-masin ini dalam kelompok 100 pasangan terbaik dunia di ranking ke-98.

Bagi beregu lelaki negara yang lain, tiada sebarang perubahan dikesan dimana Aaron Chia-Soh Wooi Yik, Ong Yew Sin-Teo Ee Yi dan Goh Sze Fei-Nur Izzuddin kekal di ranking ke-6, ke-10 dan ke-12 dunia.


Pemain Kacukan Jerman-Malaysia Akui Pernah Berbincang Bersama Perak

Pemain kacukan Jerman-Malaysia, Armin Maier mengakui telah mengadakan perbincangan bersama pasukan Perak sebelum ini.

Malahan pemain tengah berusia 23 tahun ini telah ke Ipoh untuk bertemu ketua jurulatih, Chong Yee Fatt dan Ketua Pegawai Eksekutif (CEO) Perak bagi membincangkan mengenai kontraknya.

Armin mendedahkan perkara berkenaan apabila ditanya mengenai samada dirinya pernah mendapat tawaran daripada pasukan lain dalam saingan Liga Malaysia.

“Apa yang boleh saya cakap saya telah berada di sana dan berbincang dengan baik bersama jurulatih dan CEO. Tetapi saya fikir kita semua tahu situasi semasa Perak.”

“Apa pun, mereka adalah sebuah kelab yang besar dan saya mendoakan mereka semua lakukan yang terbaik.” kongsinya menerusi Instagram Story peribadinya.

Pada musim 2020, pemain yang dilahirkan di Singapura ini bermain bersama pasukan simpanan, Selangor 2 yang beraksi dalam saingan Liga Premier.

Sebelum itu, Armin pernah menjalani latihan bersama skuad Johor Darul Ta’zim (JDT) pada tahun 2019.

Untuk makluman, pemain yang cukup selesa di posisi pemain tengah No.6 dan No.8 ini pernah bermain bersama skuad Young Lions yang beraksi dalam kancah Liga Singapura.

Pada usia 21 tahun, Armin yang merupakan kacukan menerusi bapa kelahiran Jerman dan ibunya yang mempunyai susur galur darah Malaysia bertindak melepaskan passport Singapura untuk kembali bersama keluar di Jerman.

Featured Image: Instagram Armin Maier


Ranking BWF: Naib Juara Terbuka HYLO, Zii Jia Rampas Kedudukan No.7 Dunia

Biarpun terpaksa menarik diri daripada perlawanan akhir menentang Loh Kean Yew ekoran kecederaan pada kejohanan Terbuka HYLO 2021, pemain badminton perseorangan lelaki negara, Lee Zii Jia tetap berhasil memperbaiki kedudukan ranking dunianya.

Menerusi kemaskini terbaru oleh Persekutuan Badminton Dunia (BWF) pada hari ini, mata yang diperolehi Zii Jia selaku naib juara kejohanan tersebut membolehkannya memintas pemain Indonesia, Jonatan Christie untuk menduduki tangga ke-7 dunia pada minggu ini.

Untuk makluman semua, kedudukan No.7 dunia ini merupakan yang terbaik diraih oleh Zii Jia dalam kariernya setakat ini. Sebelum ini, kedudukan Zii Jia tidak berubah dan kekal di tangga ke-8 dunia sejak 24 Mac lalu.

Sementara itu, seorang lagi pemain perseorangan lelaki Malaysia yang merupakan pemain bebas (independent player) iaitu Yeoh Seng Zoe turut mencatatkan peningkatan dalam kedudukan ranking dunianya.

Seng Zoe yang mara ke peringkat suku akhir Kejohanan Antarabangsa Hungary 2021 pada minggu lalu meraih peningkatan sebanyak 10 anak tangga dan kini menghuni tangga ke-149 dunia.

Pada masa yang sama, tiada sebarang perubahan dilihat pada kedudukan ranking melibatkan Ng Tze Yong, Cheam June Wei dan Leong Jun Hao.

Ketiga-tiga mereka kekal berada di kedudukan ke-68, ke-71 dan ke-118 dunia masing-masing.

Featured Image: Badminton Photo / Badminton Europe


Cheng Hoe Panggil Bek Tengah Terengganu Ganti Dion Cools Sertai Skuad Kebangsaan

Perancangan ketua jurulatih skuad kebangsaan, Tan Cheng Hoe untuk menghadapi dua Perlawanan Antarabangsa Tier 1 sedikit pincang apabila dua pemain yang disenaraikan pada minggu lalu tidak dapat melaporkan diri kerana ditimpa kecederaan.

Dua pemain tersebut adalah pertahanan tengah yang beraksi bersama kelab Denmark, Dion Cools serta ‘full-back’ Selangor, Syahmi Safari.

Menurut perkembangan terbaru oleh Persatuan Bola Sepak Malaysia (FAM), jurulatih berusia 53 tahun tersebut menyenaraikan pertahanan tengah Terengganu, Shahrul Nizam Ros Hasni dan ‘full-back’ Kedah Darul Aman, Ariff Farhan Md Isa untuk menggantikan kedua-dua pemain tersebut.

Artikel Berkaitan: Cheng Hoe Panggil 6 Muka Baharu Sertai Skuad Kebangsaan Hadapi Jordan & Uzbekistan

Dua pemain ini melengkapkan senarai 24 pemain untuk dibawa oleh Cheng Hoe bagi menghadapi Jordan dan Uzbekistan masing-masing pada 6 dan 9 Oktober kelak di Amman, Jordan.

Kesemua pemain perlu melaporkan diri di ibu negara, Kuala Lumpur pada hari esok sebelum berlepas ke Jordan pada 2 Oktober.

Featured Image: Instagram Dion Cools


Kenapa Tak Hantar Skuad B-19 Ke Temasya Sukan Asia?

Persatuan Bola Sepak Malaysia (FAM) tidak mahu menghantar skuad kebangsaan bawah 19 tahun (B-19) bagi menggantikan skuad B-23 bagi beraksi di temasya Sukan Asia 2022 yang berlangsung di Hangzhou, China pada penghujung September hingga awal Oktober nanti.

Badan induk bola sepak negara menerusi Pengarah Teknikal, Scott O’Donell mempunyai alasan tersendiri tidak berbuat demikian walaupun dapat memberikan pendedahan kepada para pemain remaja kebangsaan.

Alasan terbabit diberikan lebih-lebih lagi acara bola sepak di Sukan Asia akan dipertandingkan kepada pemain-pemain usia 24 tahun dan ke bawah berbanding usia 23 tahun dan ke bawah sepertimana edisi-edisi lalu.

“Jika kami menghantar skuad B-19 ke pertandingan B-24, kami menghantar mereka dan tidak menampilkan persembahan yang baik, kami akan dikritik atas prestasi yang teruk,”

“Kami juga perlu adil kepada pemain-pemain dan para jurulatih,” jelasnya dalam sesi bersama media di Wisma FAM, Kelana Jaya pada hari ini.

Menurutnya, keputusan untuk menghantar skuad B-19 bukan sahaja tidak adil bahkan mendatangkan lebih banyak mudarat berbanding kebaikan.

Untuk makluman, FAM membuat keputusan tidak menghantar skuad B-23 ke Sukan Asia kerana mahu memberikan tumpuan kepada Kelayakan Piala Asia B-23 2024.

Sekiranya layak ke pusingan akhir Piala Asia 2024 kelak, skuad Harimau Muda berpeluang memburu slot ke temasya Sukan Olimpik Paris 2024 dengan menjadi tiga pasukan terbaik di kejohanan terbabit.

Tambahan pula, penganjuran Kelayakan Piala Asia B-23 serta temasya Sukan Asia 2022 hanya berselang tidak sampai dua minggu menjadikan skuad Harimau Muda terpaksa mengharungi jadual perlawanan yang padat dalam tempoh kira-kira sebulan.

Featured Image: Football Association of Malaysia


Hanya Faiz Nasir & Tchetche Kipre Sahaja Pernah Beraksi Dalam Final, Kata Nafuzi

Ketua jurulatih Terengganu FC, Nafuzi Zain melihat pasukan lawannya dalam perlawanan akhir Piala FA, Johor Darul Ta’zim (JDT) mempunyai kelebihan berbanding pasukannya sendiri.

Terutamanya kelebihan daripada segi pengalaman beraksi dalam perlawanan akhir. Manakan tidaknya, dalam tempoh lima musim terakhir ini, skuad berjulukan Harimau Selatan itu telah tampil dalam dua perlawanan akhir iaitu final Piala Malaysia 2021 dan 2019. Salah satunya iaitu edisi 2019 berakhir dengan meraih kejuaraan.

Sebagai perbandingan, kali terakhir skuad Hitam Putih ini tampil dalam final dalam tempoh yang sama adalah dalam saingan Piala Malaysia 2018 yang menyaksikan mereka tumpas kepada Perak.

“Kalau diikutkan pasukan lawan telah biasa beraksi dipentas akhir berbanding pasukan kita yang jika dilihat hanya Faiz Nasir dan juga Kipre Tchetche sahaja yang pernah beraksi dalam perlawanan akhir dan semestinya kita memerlukan pengalaman dari pemain ini untuk menaikkan moral dan didikan untuk pemain-pemain yang lain kerana kita tahu kita dibarisi ramai pemain muda yang masih belum merasai pentas akhir seperti ini.” katanya.

Justeru, jurulatih berusia 43 tahun ini mahu para pemainnya terutamanya pemain muda menjadikan perlawanan pada Sabtu nanti sebagai pentas untuk membuktikan kualiti yang dimiliki selain daripada memburu kejuaraan yang telah kian lamanya tidak berkunjung ke dalam pasukan ini.

Pada masa yang sama, Nafuzi yang merupakan sebahagian daripada barisan kejurulatihan ketika Terengganu beraksi di pentas final tahun 2018 lalu merasakan para pemainnya sudah bersedia untuk menghadapi perlawanan akhir yang akan berlangsung di Stadium Nasional Bukit Jalil (SNBJ) pada Sabtu nanti.

Sebagai rekod, kali terakhir Terengganu berjaya menjulang trofi sekitar 11 tahun lalu dengan menjuarai saingan Piala FA 2011 dengan menumpaskan seterus setempat Kelantan dengan keputusan 2-1 di venue yang sama.


Jersi Baharu Sri Pahang Keluaran Hakka Clo Dibuka Untuk Tempahan – Harga Bermula RM169.90

Sri Pahang FC bakal melancarkan jersi baharunya pada hari esok (25 Februari) namun kit keluaran Hakka Clo itu sudah boleh ditempah oleh para peminat di laman sesawangnya.

Menerusi laman sesawang syarikat pembekal peralatan sukan bumiputera itu, hakkaclo.com, sebanyak empat jenis jersi ‘player issue’ berlengan pendek telah disenaraikan iaitu Player Home, Player Away, Keeper Home dan Keeper Away.

Harga yang dipaparkan di laman sesawang itu bermula RM169.90 sehingga RM174.90 bergantung kepada saiz jersi yang dipilih. Bersama-sama pembelian jersi ini, peminat akan mendapat Pelitup Muka 3D, Tag Keychain, Pelekat Kereta dan Pelekat Motor.

Selain daripada versi ‘player issue’, berdasarkan tinjaun kami di laman sesawangnya, Hakka Clo dijangka akan mengeluarkan dua versi yang lain iaitu replika dan ‘fans issue’. Bagaimanapun tiada sebarang harga diletakkan untuk kedua-dua versi tersebut buat masa ini.

25 februari 2022. LIVE!!HakkaXSriPahang pic.twitter.com/Aa5NQeZTT2

Untuk makluman semua, skuad Tok Gajah telah menandatangani perjanjian penajaan bersama Hakka Clo sebagai penyedia kelengkapan pakaian sukan pada pertengahan Disember, tahun lalu.

Hasil daripada perjanjian yang dimeterai selama dua tahun ini, Sri Pahang menerima tajaan kelengkapan sukan daripada Hakka Clo yang bernilai RM1,131,533 secara keseluruhan.


Ranking BWF: Adik-Beradik Radhakrishnan Langkau 33 Anak Tangga Selepas Muncul Juara Uganda

Kemenangan yang diraih oleh pasangan adik-beradik, Kasturi Radhakrishnan dan Venosha Radhakrishnan bagi kategori beregu wanita dalam saingan badminton Cabaran Antarabangsa Uganda 2022 memberikan peningkatan ranking yang sangat ketara.

Menerusi kemaskini terbaru oleh Persekutuan Badminton Dunia (BWF) pada hari ini, Kasturi-Venosha mencatatkan peningkatan sebanyak 33 anak tangga sekaligus meletakkan mereka di kedudukan ke-110 dunia, pada minggu ini.

Untuk pengetahuan semua, ini merupakan ranking tertinggi pernah diduduki oleh Kasturi-Venosha sejak mula bergandingan bersama sekitar Jun 2019.

Di kejohanan tersebut, pasangan adik-beradik yang berusia 21 dan 19 tahun masing-masing ini muncul juara di saingan berkenaan selepas berjaya menumpaskan beregu Itali, Martina Corsini-Judith Mair secara ‘straight set’ pada perlawanan akhir.

Sebelum itu, Kasturi-Venosha menempah tiket ke perlawanan akhir dengan menumpaskan beregu Itali, Mesir dan Afrika Selatan masing-masing di peringkat separuh akhir, suku akhir dan Pusingan 16.

Sebagai rekod, ini juga merupakan kejuaraan kejuaraan kedua peringkat senior yang  dirangkul oleh Kasturi-Venosha. Kejuaraan pertama yang diraih oleh pasangan beregu ini adalah Cabaran Antarabangsa Mauritius 2019.

Featured Image: Instagram Venosha Radhakrishnan


Kejohanan Dunia BWF: Pemain No.4 Dunia, Chou Tien Chen Mangsa Terbaru Tersingkir Awal

Satu lagi kejutan direkodkan apabila pemain perseorangan lelaki nombor 4 dunia, Chou Tien Chen menjadi mangsa terbaru yang tersingkir pada peringkat awal – Pusingan 32 di Kejohanan Dunia BWF 2021.

Sebelum ini, kejohanan ini mengejutkan ramai peminat badminton seluruh dunia apabila pemain No.1 dan No.9 dunia, Viktor Axelsen dan Ng Ka Long Angus tersingkir seawal Pusingan 64 ekoran tumpas kepada lawan masing-masing yang berada di ranking jauh lebih rendah.

Sementara itu, Tien Chen menyertai senarai ‘Top Seeded’ yang tersingkir tersebut apabila tumpas kepada pemain China, ranking ke-27 dunia, Lu Guang Zu dengan keputusan 21-14, 15-21 dan 15-21 dalam perlawanan yang memakan masa hampir satu jam dan setengah.

TotalEnergies BWF World Championships 2021MS – Round of 3214 21 21 🇨🇳Guang Zu LU🏅21 15 15    Tien Chen CHOU🕗 in 79 minutes https://t.co/LJSyMyHMOP

Bertambah menarik, ini merupakan kekalahan pertama yang direkodkan oleh Tien Chen apabila bertemu Guang Zu. Tiga pertemuan yang lalu antara kedua-dua pemain ini menyaksikan Tien Chen menang kesemuanya.

Dengan tersingkirnya Tien Chen, Ng Ka Long Angus, Viktor Axelsen serta penarikan diri Kento Momota dan pemain-pemain Indonesia, ini menjadikan hanya Anders Antonsen, Lee Zii Jia dan Rasmus Gemke sahaja kalangan ‘Top 10’ dunia yang masih berjuang untuk merebut gelaran juara edisi ini.

Milik siapakah mahkota kejuaraan kali ini? Atau adakah ia akan dimenangi oleh pemain bukan pilihan? Sama-sama kita nantikan.


Harap Permainan Lebih Baik Selepas Naik Taraf Padang Stadium MBPJ

Ketua Pegawai Eksekutif Selangor FC, Dr Johan Kamal Hamidon berharap padang di Stadium Majlis Bandaraya Petaling Jaya (MBPJ) yang sedang dibaik pulih dapat meningkatkan tahap kualiti pemain sebaik sahaja Liga Malaysia kembali bersambung.

Ini berikutan padang di stadium berkenaan yang terjejas teruk terutamanya ketika hujan lebat sekali gus mendapat kritikan berhubung kualiti gelanggang rasmi pasukan itu sepanjang perlawanan berlangsung.

Menurut Johan, kerjasama dengan pihak MBPJ berjalan lancar ketika ini untuk mereka menaik taraf padang itu termasuklah memperbaiki saluran air yang sering menjadi punca kepada keadaan padang yang becak.

Selepas separuh musim bergelut dengan keadaan padang yang kurang memuaskan, Johan positif pasukan tidak lagi akan berdepan dengan situasi sama sekaligus dapat mempersembahkan kualiti perlawanan yang lebih memuaskan berbanding sebelum ini.

“Kami mengambil peluang masa rehat yang ada ini untuk Selangor FC dengan kerjasama bersama MBPJ menaik taraf padang itu dengan pemasangan sistem saliran bawah tanah untuk memperbaiki saluran air supaya kalau hujan, tanah di padang tidak akan menjadi begitu lembut dan permukaan padang juga tidak akan rosak.

“Kita harapkan sekurang-kurangnya pemasangan sistem saliran itu akan siap sebelum liga bersambung tetapi yang lain-lain mungkin akan mengambil sedikit masa lagi dalam tempoh beberapa bulan untuk betul-betul sempurna sepenuhnya.

“Saya percaya selepas ini padang akan lebih berkualiti bagi memberi manfaat kepada semua pasukan selain dapat juga meningkatkan kualiti liga selepas ini”, jelasnya.

Untuk makluman, saingan Liga Super akan bersambung bermula 9 julai hadapan sekiranya tiada sebarang penundaan daripada Malaysian Football League (MFL).


Kapten KL City, Paulo Josue Kembali Sertai Pasukan Selepas 2 Minggu Berehat

Setelah berehat lebih dua minggu ekoran kecederaan, kapten pasukan Kuala Lumpur City FC (KL City), Paulo Josue kembali memperkuatkan pasukan menjelang aksi berdepan Kedah Darul Aman FC (Kedah) pada Rabu.

Ketiadaannya jelas dirasai pada dua perlawanan lalu yang menyaksikan KL City sekadar seri ketika berdepan PJ City FC (0-0) dan Selangor FC (1-1) selain terkandas di pusingan kedua Piala FA.

Justeru, pemain import berusia 33 tahun berkenaan harap dapat membantu skuad warga kota dalam mencari semula rentak kemenangan.

“Saya baharu pulih dari kecederaan pangkal paha berpunca semasa perlawanan dengan Selangor di Piala FA pada 8 Julai lalu.

“Sepatutnya perlu memakan masa enam minggu untuk pulih sepenuhnya namun badan saya memberikan respons baik terhadap proses pemulihan.

“Terpulang kepada perancangan jurulatih sama ada mahu gunakan khidmat saya, ada kemungkinan saya tidak bermain 90 minit lagi memandangkan saya baharu baik dari kecederaan.

“Namun saya sememangnya tidak sabar untuk turun kembali bantu pasukan kerana kita amat perlukan tiga mata ini selepas sekadar meraih dua dari enam yang sepatutnya kita boleh raih.

“Tambahan kita akan melalui beberapa perlawanan sukar di tempat lawan selepas ini, saya rasa tiga mata ini sangat penting kepada KL City,” katanya.

Josue merupakan antara pemain paling lama berkhidmat di KL City selepas Zhafri Yahya apabila telah bersama sejak pertengahan musim 2017.

Musim lalu menjadi antara detik terbaik buat Josue apabila menjadi salah seorang penjaring gol kemenangan KL City semasa menewaskan JDT, 2-0 di pentas final TM Piala Malaysia.

Berdepan Kedah, Josue dapat berasakan KL City mampu meraih kemenangan biarpun tidak menafikan sejarah pertembungan kedua-dua pasukan sentiasa akan berlangsung dengan sengit.

“Kita sentiasa ada rekod baik semasa berdepan Kedah apabila bermain di laman sendiri iaitu di Cheras apabila kita menang dalam tiga perlawanan terakhir.

“Sememangnya aksi dengan Kedah selalu menjanjikan cabaran tersendiri dan sengit, dijangka esok tiada bezanya buat kedua-dua pasukan.

“Kami telah mengkaji segala kekuatan serta kelemahan Kedah dan harap rekod positif ini mampu diteruskan.

“Kehadiran (Jordan) Mintah juga diharapkan mampu bantu bahagian serangan walaupun masih belum dapatkan jaringan gol dalam tiga perlawanan lepas tetapi saya masih yakin dia akan berikan impak kepada pasukan,” katanya.

Featured Image: Malaysian Football League


Pandai Berbahasa Melayu, Park Tae-su Turut Dipanggil ‘Karim’ Dalam Kalangan Rakan Sepasukan

Nama pertahanan kelahiran Korea, Park Tae-su yang beraksi bersama Sabah FC ‘meletup’ gara-gara jaringan sepakan percuma jarak jauh dilakukannya berjaya menerobos gawang mendapat perhatian akaun media sosial badan induk bola sepak dunia, FIFA.

Gol jaringan Park pada minit ke-20 ketika menentang PJ City pada perlawanan pertama Piala Malaysia itu mendapat lebih 5,000 ulang ciapan (retweet) ketika artikel ini ditulis.

🙇♂ Take a bow, Park Tae-su! 🚀 There's nothing like a 40-yard rocket hitting the crossbar on its way into the net 🙌🇲🇾 One for the @SabahFCofficial history books 📚pic.twitter.com/y9P3022AKO

Selain akaun FIFA, jaringan oleh pertahanan berusia 31 tahun tersebut turut dikongsikan oleh akaun media sosial portal sukan dan budaya sukan antarabangsa, Bleacher Report. Perkongsian video jaringan oleh Park di akaun @brfootball itu pula merekodkan lebih 7,000 ulang ciapan.

Namun tahukah anda, pertahanan yang beraksi dalam saingan Liga Malaysia sejak 2019 ini mampu berkomunikasi dalam bahasa melayu. Beliau tampil berbahasa kebangsaan memberikan reaksi terhadap jaringannya ketika ditemu bual oleh stesen televisyen tempatan, Astro Arena.

"Saya baru bangun lepastu kawan dan pengurusan text saya, ini tweet FIFA". 🤣 🤣 😍Rembatan deras Park Tae Su mendapat respon di media sosial persekutuan bola sepak antarabangsa (@FIFAcom @brfootball) 🔥🔥🔥@SabahFCofficial pic.twitter.com/URMeW8EYlk

“Biasanya sepakan percuma dalam pasukan akan diambil Levy Madinda atau Saddil Ramdani, cuma pada perlawanan itu, saya mendapat keyakinan untuk mengambilnya malah saya meminta dari Levy sendiri, tidak sangka jaringan mampu dihasilkan, harap saya boleh lakukan lagi pada perlawanan lain, ” terangnya mengenai situasi ketika mengambil sepakan tersebut.

Selain daripada mampu berbahasa melayu, Park juga mempunyai nama panggilan yang cukup sinonim dalam kalangan rakyat tempatan iaitu Karim. Menurut artikel yang dikongsikan oleh Malaysian Football League (MFL), nama tersebut menjadi panggilan rakan sepasukannya dalam pasukan Sabah.

Untuk perlawanan Piala Malaysia yang seterusnya, Karim dan rakan sepasukannya akan turun menentang Kelantan kendalian Rezal Zambery Yahya di Stadium Sultan Muhammad IV, Kota Bharu pada jam 4.45 petang, esok.

Featured Image: Sabah Football Club


Sang Kijang Hijau Pertaruh Lima Pemain Import Sahaja Harungi Liga Malaysia 2023

Kelantan United FC atau nama timangannya, Sang Kijang Hijau bakal mengharungi saingan Liga Malaysia 2023 dengan kekuatan lima pemain import sahaja.

Kelab berpangkalan di pantai timur bimbingan Tomas Trucha mengesahkan keputusan berkenaan biarpun penganjur, Malaysian Football League (MFL) membenarkan pendaftaran pemain import seramai sembilan orang bermula musim ini.

Pengumuman berkenaan hadir menerusi satu kenyataan di pelbagai platform laman sosialnya.

A post shared by Kelantan United Football Club (@kelantan_unitedfc)

Pemain import terakhir ditandatangani Kijang Hijau ialah Devid De Santana Silva yang merupakan penyerang berusia 26 tahun kelahiran Brazil.

Sebelum itu, Kelantan United mengambil khidmat pemain sayap kiri usia 28 tahun dan kelahiran Amerika Syarikat yang memiliki kerakyatan Filipina, Jose Elmer Porteria.

Manakala baki tiga lagi pemain import ialah penyerang Ernist Batyrkanov (24 tahun, Kyrgyzstan), pertahanan Yan Victor (27 tahun, Brazil) dan pemain tengah bertahan Morgaro Gomis (37 tahun, Senegal).

Untuk makluman semua, ini merupakan julung kalinya Kelantan United beraksi di kancah tertinggi bola sepak tanah air, Liga Super sejak ditubuhkan pada tahun 2016.

Featured Image: Kelantan United FC


BAMTC 2023: Malaysia Sekumpulan Dengan India, Kazakhstan & Tuan Rumah

Skuad Malaysia bakal berhadapan dengan India, Kazakhstan dan pasukan tuan rumah, Emiriah Arab Bersatu (UAE) dalam Kejohanan Badminton Berpasukan Campuran Asia (BAMTC) 2023.

Hasil undian yang dijalankan oleh penganjur, Badminton Asia pada hari ini menyaksikan keempat-empat pasukan di atas diletakkan dalam Kumpulan B.

Sementara itu, Kumpulan A diisi oleh China, Korea, Singapura dan Uzbekistan. Manakala, kumpulan C pula dihuni oleh lima buah pasukan iaitu Indonesia, Thailand, Bahrain, Syria dan Lubnan.

Akhir sekali, Jepun, Taiwan, Hong Kong dan Pakistan pula diletakkan dalam Kumpulan D.

Untuk makluman semua, bagi mengharungi kejohanan ini, Persatuan Badminton Malaysia (BAM) mempertaruhkan skuad yang terdiri daripada campuran pemain di bawah naungannya serta pemain-pemain bebas (independent).

Ahli skuad Malaysia ialah Lee Zii Jia, Leong Jun Hao (perseorangan lelaki), Goh Jin Wei, Wong Ling Ching (perseorangan wanita), Aaron Chia, Soh Wooi Yik, Teo Ee Yi, Ong Yew Sin (beregu lelaki), Pearly Tan, Thinaah Muralitharan, Teoh Mei Xing, Go Pei Kee (beregu wanita), Tan Kian Meng, Lai Pei Jing, Chen Tang Jie dan Toh Ee Wei (beregu campuran).

Sebagai tambahan, kejohanan ini akan membuka tirainya pada 14 Februari dan tamat pada 19 Februari. Ianya akan dilangsungkan di Dubai Exhibition Centre, Emiriah Arab Bersatu (UAE).

Featured Image: Badminton Association of Malaysia


J&T Express Menamakan Lionel Messi Sebagai Duta Global Baharu

J&T Express merupakan salah satu syarikat logistik yang popular bukan sahaja di Malaysia, tetapi turut menawarkan perkhidmatan di beberapa buah negara. Kini, dalam terus mempromosikan jenama mereka, J&T Express telah melantik duta global pertama mereka, iaitu Lionel Messi.

Lionel Messi merupakan salah seorang pemain sukan yang popular, dan disenaraikan pada tangga lima teratas pada senarai atlet dengan keboleh-pasaran tinggi.

Lionel Messi akan memasarkan J&T Express bukan sahaja sebagai penyedia logistik, tetapi juga sebagai pakar rantaian-bekalan dalam arena edagang.

Ia tidak diumumkan berapakah J&T Express berbelanja untuk tujuan pemasaran terbaru ini.


Terbuka Thailand: Aaron-Wooi Yik Singkir Pemenang Olimpik, Mungkin Lawan Juara Swiss Di Separuh Akhir

Beregu lelaki yang memenangi pingat emas Sukan Olimpik Tokyo 2020, Lee Yang dan Wang Chi-lin tersingkir daripada saingan Terbuka Thailand 2022 setelah tumpas kepada pasangan negara, Aaron Chia dan Soh Wooi Yik.

Beregu Taiwan yang menduduki tangga keempat dunia itu tumpas di peringkat suku akhir secara “straight set” di tangan Aaron-Wooi Yik dengan skor 21-17 dan 21-10 dalam tempoh masa tidak sampai setengah jam.

GR TOYOTA GAZOO RACING Thailand Open 2022MD – Quarter final          🇲🇾Aaron CHIA🏅21 21 🇲🇾Wooi Yik SOH🏅17 10    Yang LEE             Chi-Lin WANG

🕗 in 29 minutes https://t.co/Wno6wks0Ke

— BWFScore (@BWFScore) May 20, 2022

Selain daripada menempah tiket ke separuh akhir, kemenangan yang dicipta ini membolehkan Aaron-Wooi Yik memperbaiki rekod pertemuan ke atas gandingan Lee-Wang kepada dua kemenangan daripada lima pertemuan secara keseluruhan.

Sementara itu, beregu lelaki No.1 Malaysia ini berkemungkinan besar bakal berhadapan dengan pasangan yang menjuarai saingan Terbuka Swiss 2022, Fajar Alfian dan Muhammad Rian Ardianto dari Indonesia di peringkat separuh akhir, esok.

Namun begitu, ianya belum dimuktamadkan lagi dimana ketika artikel ini ditulis, mereka sedang menentang beregu Jepun, Keiichiro Matsui dan Yoshinori Takuechi. Ada kemungkinan, wakil dari negara matahari terbit ini yang menghuni ranking ke-31 dunia ini menjadi lawan kepada Aaron-Wooi Yik.


Kejuaraan AFF Futsal: Thailand Sekat Skuad Negara Main Piala Asia

Pasukan tuan rumah, Thailand menjadi batu penghalang buat skuad futsal kebangsaan untuk beraksi di Piala Asia Futsal 2022.

Ianya berikutan Thailand berjaya merekodkan kemenangan 4-2 ke atas Malaysia dalam perlawanan terakhir peringkat Kumpulan A Kejuaraan Futsal AFF 2022, petang tadi.

Skuad Gajah Perang mencipta kemenangan tersebut hasil jaringan daripada Tanapol Maneepetch (7′), Sarawut Phalaphruk (29′, 34′) dan Kritsada Wongkaeo (39′).

Kejuaraan Futsal AFF 2022 | Rabu, 6 April 2022

THAILAND 🇹🇭 4-2 🇲🇾 MALAYSIA

⚽ Tanapol Maneepetch 7' Sarawut Phalaphruek 29' 34' Kritsada Wongkaeo 39'⚽ Farhan Khairul Anuar 12' 27'

📸 Kredit Foto: AFF/FAT#FAM #HarimauMalaya #AFFFutsal pic.twitter.com/2LJcGwfMZy

— FA Malaysia (@FAM_Malaysia) April 6, 2022

Manakala, jaringan skuad negara bimbingan Chiew Chun Yong pula hadir menerusi sumbangan berganda oleh Farhan Khairul Anuar (12′,27′).

Kemenangan Thailand itu menyebabkan Malaysia menamatkan saingan peringkat kumpulan di tempat ketiga – dibawah Thailand dan Indonesia – sekaligus gagal layak ke peringkat separuh akhir.

Untuk makluman semua, hanya juara dan naib juara kumpulan sahaja layak ke peringkat tersebut. Sementara itu, juara, naib juara dan pasukan di tangga ketiga kejohanan ini sahaja akan meraih slot ke Piala Asia Futsal 2022.

Featured Image: Football Association of Malaysia


FAM: Jaringan Casagrande vs JDT Dibatalkan Kerana Sheriddin Tolak Farizal

Arena bola sepak tempatan kecoh apabila satu jaringan menerusi tandukan oleh pemain Penang FC, Casagrande ketika perlawanan menentang Johor Darul Ta’zim (JDT) pada sabtu lalu dibatalkan oleh pengadil perlawanan.

Insiden tersebut mendapat perhatian dan maklum balas daripada Jawatankuasa Penilaian Pengadil Persatuan Bolasepak Malaysia (FAM) dan mereka telah bermesyuarat dan tampil mengemukakan penjelasannya.

Menurut Pengerusi Jawatankuasa Pengadil FAM, Dato’ S. Sivasundaram, tindakan pengadil, Mohd Hasrol Mohd Amir membatalkan jaringan tersebut kerana pemain berjersi nombor 10, Sheriddin Boboev dikesan menolak penjaga gol JDT, Farizal Marlias sebelum daripada Casagrande menanduk masuk bola ke dalam gawang.

“Pengadil perlawanan telah bertindak untuk membatalkan jaringan Penang FC pada minit ke-78 kerana tindakan pemain Penang FC berjersi No.10, Sheriddin Boboev menolak penjaga gol JDT dengan badan beliau.

“Pengadil dapat mengesan tindakan pemain ini dari awal pergerakan dia di mana sebelum sepakan penjuru dilakukan, pemain ini telah menghampiri penjaga gol JDT dan semasa bola berada di udara,

“Pemain ini telah mengasak secara berterusan kepada penjaga gol tersebut dan menolak penjaga gol tersebut dengan badan beliau semasa penjaga gol melompat untuk mencabar bola di udara,” katanya dalam satu kenyataan yang dikeluarkan oleh FAM.

Sementara itu, pihaknya turut menjelaskan mengenai dua insiden melayangkan kad merah seterusnya mengarahkan meninggalkan padang dalam perlawanan yang sama. Pertamanya melibatkan pemain berjersi nombor 9, Casagrande dilayangkan kad kuning kedua.

“Pemain tersebut telah mendapat kad kuning yang pertama pada minit ke-78 kerana membantah keputusan pengadil membatalkan jaringan Penang FC.

“Selepas daripada insiden tersebut, pemain ini telah secara berterusan mengeluarkan kata-kata yang kurang sopan ditujukan kepada Penolong Pengadil 1, Penolong Pengadil 2.

“Walaupun telah cuba ditegur oleh pengadil agar pemain tersebut tidak mengulangi tindakan itu beliau sekali lagi mengeluarkan kata-kata kurang sopan kepada pengadil pada minit ke-88 dan telah dilayangkan kad kuning kedua,” jelasnya.

Bagi layangan kad merah kedua terhadap ketua jurulatih Penang FC, Tomas Trucha pada minit-minit akhir permainan dibuat oleh Mohd Hasrol kerana telah memasuki padang permainan atau ‘field of play’ (FOP) dan membantah keputusan pengadil.

“Tindakan ini selaras dengan undang-undang permainan 20/21 di bahagian tindakan disiplin pada undang-undang 5 dan bahagian perintah keluar Pegawai Pasukan pada undang-undang 12,” tegasnya.

Untuk rekod, perlawanan yang berlangsung di Stadium Bandaraya itu berkesudahan dengan JDT mencatatkan kemenangan 3-0 ke atas Penang sekaligus mengekalkan kedudukan sebagai pendahulu Liga Super selepas 13 perlawanan.


Piala Asia Bola Sepak Pantai: Malaysia Sekumpulan UAE, Iran & Uzbekistan

Majlis undian bagi saingan Piala Asia Bola Sepak Pantai 2023 yang berlangsung di AFC House pada hari ini menyaksikan Malaysia diundi dalam Kumpulan B.

Menyertai Malaysia dalam kumpulan tersebut adalah juara sebanyak dua kali masing-masing iaitu Emiriah Arab Bersatu (UAE) dan Iran.

Untuk pengetahuan semua, UAE merupakan juara pada edisi 2007 dan 2008 manakala Iran pula merangkul kejuaraan tersebut pada edisi 2013 dan 2017.

Piala Asia Bola Sepak Pantai 2023

Pada majlis undian sebentar tadi, skuad Harimau Malaya telah diundi dalam Kumpulan B bersama UAE, Iran dan Uzbekistan bagi kejohanan yang akan berlangsung di Pattaya, Thailand dari 16 hingga 26 Mac 2023.#FAM #HarimauMalaya #ACBeachSoccer pic.twitter.com/OWKXvbmNLn

— FA Malaysia (@FAM_Malaysia) January 19, 2023

Sementara itu, Uzbekistan pula tampil melengkap Kumpulan B ini.

Bagi Kumpulan A, ianya diisi oleh tuan rumah, Thailand sambil ditemani oleh Bahrain, Afghanistan dan Arab Saudi.

Kumpulan C pula dihuni oleh juara bertahan, Jepun serta Lubnan, China dan Indonesia.

Akhir sekali, juara edisi 2015, Oman bersama-sama Palestin, Kuwait dan Kyrgyzstan pula mengisi Kumpulan D.

Sebagai tambahan, saingan Piala Asia Bola Sepak Pantai ke-10 anjuran Konfederasi Bola Sepak Asia (AFC) ini akan berlangsung bermula 16 hingga 26 Mac di Pattaya, Thailand.


Pengurus Pahang Akui Telah Berbincang Soal Kontrak Bersama Lee Tuck

Pengurus pasukan Pahang, Datuk Mohammed Suffian Awang mengakui telah mengadakan perbincangan bersama bekas kapten Terengganu Football Club (TFC).

Malah perbincangan tersebut hanya menunggu ‘lampu hijau’ daripada pemain kelahiran Halifax, England itu sahaja sebelum disahkan menyarung jersi Biru Kuning untuk saingan Liga Malaysia, musim hadapan.

Selain Lee Tuck, beliau turut mengesahkan Persatuan Bolasepak Negeri Pahang (PBNP) telah mengadakan perbicangan bersama penyerang Argentina berusia 26 tahun, Sergio Aguero.

“Ya, memang betul (Sergio) Aguero dan (Lee) Tuck mengadakan pertemuan bersama PBNP. Setakat ini, saya boleh sahkan bahawa mereka hampir pasti menyarung jersi Pahang.

“Bagaimanapun, keputusan muktamad berhubung kontrak akan diumumkan dalam masa terdekat,” katanya seperti dilaporkan oleh Harian Metro.

Lee Tuck: TFC Nak Cuba ‘Ramuan’ Baharu, Saya Tiada Dalam Perancangan Mereka https://t.co/eYd495jCGB pic.twitter.com/KqmM49a8Lj

Baca: TFC Nak Cuba ‘Ramuan’ Baharu, Saya Tiada Dalam Perancangan Mereka

Walaupun telah beraksi selama 3 musim dan berperanan selaku kapten pasukan, difahamkan Lee Tuck disisihkan oleh skuad berpangkalan di Kuala Terengganu itu kerana mahu mencari ‘ramuan’ baharu.

Bukan sahaja Lee Tuck, malahan penjaring ketiga terbanyak Liga Super 2020, Dominique da Sylva juga diketepikan daripada perancangan ketua jurulatih, Nafuzi Zain.

Ketika ini, Pahang sedang rancak memburu pemain import baharu setelah mereka tidak menawarkan kontrak lanjutan kepada empat pemainnya iaitu Dickson Nwakaeme, Ivan Carlos, Khalil Khamis dan Adam Reed.

Featured Image: Terengganu Football Club


Kenali Bakal Penyerang JDT, Camilo da Silva ‘Sang Serigala’ Brazil

Pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim telah mengesahkan penyerangnya, Diogo Luis Santo akan meninggalkan skuad Harimau Selatan musim ini.

Bagaimanapun, dengan pantas, baginda yang juga Tunku Mahkota Johor (TMJ) mengumumkan telah mendapatkan pengganti Diogo untuk mengharungi saingan Liga Malaysia dan Liga Juara-Juara AFC 2021.

Penyerang tersebut ialah Camilo da Silva Sanvezzo kelahiran Brazil yang berumur 32 tahun. Kini sedang beraksi dalam saingan Liga Mexico bersama pasukan Mazatlan FC sejak ogos lalu.

“Saya telah tengok pemain tersebut begitu lama, tetapi dua tahun lepas saya tidak boleh dapatkan beliau kerana agak mahal, diluar kemampuan kewangan kita. Dia akan datang ke (JDT) untuk menggantikan Diogo.” titah baginda dalam satu sidang media di Ibu Pejabat JDT, hari ini.

Camilo merupakan seorang penyerang tengah yang mempunyai ketinggian 1.7 meter. Memulakan kerjaya bola sepaknya bersama Corinthians Alagoano sebelum terbang ke eropah untuk bermain dalam saingan Liga Malta bersama Qormi FC.

Selepas daripada itu, Camilo berhijrah ke benua asia dan menandatangani kontrak bersama Gyeongnam FC yang beraksi dalam saingan Liga Korea. Difahamkan penyerang ini bergelut dan sukar menyesuaikan diri bersama Gyeongnam FC.

Kerjaya bola sepak Camilo sebagai penyerang mula memuncak ketika bermain bersama Vancouver Whitecaps FC dalam saingan Liga Bola Sepak Utama (MLS) di Amerika Syarikat. Bersama pasukan berpangkalan di British Columbia, Kanada ini, Camilo muncul sebagai penyerang prolifik dengan menjaringkan 43 gol daripada 102 penampilan daripada tahun 2011-2013.

Kehabatannya merobek gawang lawan telah menarik pasukan Liga Mexico, Queretaro FC untuk mendapatkan khidmatnya. Kehebatannya semakin terserlah dengan mencatatkan rekod 67 gol daripada 145 penampilan. Camilo beraksi selama lima tahun bersama Queretaro FC dari tahun 2014-2019.

Musim 2019/20 menyaksikan Camilo membuka lembaran baharu bersama Tijuana FC – sebuah kelab yang turut beraksi dalam saingan Liga Mexico. Bagaimanapun jodohnya bersama Tijuana hanya bertahan semusim dan bulan ogos lalu, dia diperkenalkan sebagai pemain baharu Mazatlan FC.

Apa yang boleh diperkatakan mengenai gaya permainan penyerang yang mendapat julukan sebagai ‘The Wolf’ atau Sang Serigala ini?

Berdasarkan kepada beberapa rangkuman aksinya di platform perkongsian video atas talian, Youtube, Camilo dilihat merupakan seorang penyerang yang lincah dan berani menggelecek barisan pertahanan lawan sebelum melakukan rembatan.

Dia juga seorang penyerang yang gemar duduk selari dengan barisan pertahanan lawan dan menunggu suapan bola daripada rakan sepasukan sebelum melakukan larian terus ke hadapan gol. Hati-hati, kedua-dua kakinya berbisa.

Selain itu, Camilo juga boleh berfungsi sebagai penyerang jenis poacher yang menunggu di dalam kotak penalti. Ini kerana Camilo mempunyai kebolehan menanduk yang baik.

Sebagai tambahan, Camilo turut dipertanggungjawabkan untuk mengambil sepakan percuma. Kaki kanannya persis kepada bekas kapten JDT suatu masa dahulu, Safiq Rahim apabila mengambil sepakan percuma.

Pertama sekali, berdasarkan kepada gaya dan corak permainan individu, Camilo merupakan seorang penyerang yang berbeza jika dibandingkan dengan Diogo Luis Santo. Masih terlalu awal untuk menghakiminya.

Penyerang ini mempunyai pengalaman beraksi dalam saingan liga yang lebih kompetitif daripada Liga Malaysia dan juga Liga Juara-Juara AFC. Rekodnya bersama Vancouver Whitecaps dan Queretaro FC juga tidak boleh dipandang enteng.

Apa yang penting, gaya permainan individunya bakal memberikan kelebihan buat ketua jurulatih JDT, Benjamin Mora untuk variasikan lagi taktikal dan strateginya ketika bertemu mana-mana pasukan.

Apa-apa pun, selamat datang buat Camilo da Silva Sanvezzo ke saingan Liga Malaysia dan semoga berjaya bersama JDT.

Featured Image: Club Tijuan / XOLOS


Pemain Skuad Kebangsaan Lubnan Fadel Penyerang Import Ke-3 Diikat Kelantan

Pasukan berpangkalan di pantai timur, Kelantan FC menunjukkan keseriusan untuk memberikan cabaran sengit dalam saingan Liga Premier 2022 dengan mengumumkan mengikat penyerang import ketiga, semalam.

Pemain baharu yang ditandatangani dan diumumkan oleh skuad The Red Warriors (TRW) itu ialah Fadel Mohammad Antar merangkap penyerang skuad kebangsaan Lubnan yang kini sedang mengharungi kelayakan Piala Dunia Pusingan Ke-3.

Fadel dengan pantasnya dilabelkan sebagai ‘The Next Ghaddar’ kerana berkongsi negara kelahiran yang sama dengan bekas penyerang import legenda Kelantan, Mohammed Ghaddar.

Oleh demikian, Kelantan turut mengumumkan Fadel yang baerusia 26 tahun ini akan menyarung jersi No.22 – nombor jersi yang pernah digunakan oleh Ghaddar suatu ketika dahulu.

Mempunyai ketinggian 1.84 meter (m), Fadel hadir dengan rekod 12 gol daripada 8 perlawanan yang diharungi oleh kelabnya sebelum ini, Shabab Sahel dalam saingan Liga Premier Lubnan, musim ini.

Untuk makluman semua, sebelum ini, Kelantan telah mengumumkan kehadiran dua penyerang, Nixon Guylherme Brizolara dan Kervens Belfort masing-masing dari Brazil dan Haiti.

Dijangka, Kelantan yang dibimbing oleh Rezal Zambery Yahya mahu mempertaruhkan ketiga-tiga penyerang import ini di barisan serangan mereka dalam usaha untuk memburu slot promosi ke saingan Liga Super 2023.

Featured Image: TRW Kelantan FC


Terbuka Indonesia: Tiada Beregu Wanita Malaysia Mara Ke Suku Akhir

Para peminat badminton tanah air tidak akan melihat lagi kelibat beregu wanita Malaysia di peringkat suku akhir dalam kejohanan Terbuka Indonesia 2021.

Hal ini kerana ketiga-tiga beregu wanita negara baik di bawah naungan Persatuan Badminton Malaysia (BAM) atau bebas (independent) tumpas kepada lawan masing-masing di Pusingan 16 yang berlangsung pada hari ini.

SimInvest Indonesia Open 2021(New dates)WD – Round of 16               🇮🇩Febriana Dwipuji KUSUMA🏅14 22 21 🇮🇩Amalia Cahaya PRATIWI🏅21 20 17 🇲🇾Pearly TAN               🇲🇾Muralitharan THINAAH🕗 in 81 minutes https://t.co/rsgNIpWXrO

Pasangan beregu wanita utama negara, Pearly Tan dan Thinaah Muralitharan dikejutkan oleh pasangan tuan rumah yang menghuni ranking ke-201 dunia, Febriana Dwipuji Kusuma dan Amalia Cahaya Pratiwi dengan keputusan 14-21, 22-20 dan 21-17.

Perlawanan antara pasangan beregu Malaysia dan Indonesia ini berlangsung dalam tempoh yang agak panjang menjangkau 81 minit.

Sementara itu, Lee Meng Yean dan Yap Cheng Wen pula tumpas di tangan beregu yang menghuni ranking ke-11 dunia dari Bulgaria, Gabriela Stoeva dan Stefani Stoeva secara ‘straight set’ dengan skor 21-14 dan 21-15.

Akhir sekali, beregu bebas negara, Vivan Hoo dan Lim Chiew Sien pula tewas di tangan pasangan Thailand yang diletakkan sebagai pilihan ketiga untuk menjuarai kejohanan ini.

SimInvest Indonesia Open 2021(New dates)WD – Round of 16               🇹🇭Jongkolphan KITITHARAKUL🏅24 21 21 🇹🇭Rawinda PRAJONGJAI🏅26 12 11 🇲🇾Vivian HOO               🇲🇾Chiew Sien LIM🕗 in 78 minutes https://t.co/WJGgwD2dro

Dalam perlawanan tersebut, Vivian-Chiew Sien sempat memberikan tetangan sengit kepada Jongkolphan Kititharakul dan Rawinda Prajongjai di set pertama dengan merekodkan kemenangan 26-24.

Bagaimanapun, pasangan Thailand yang menghuni ranking ke-8 dunia ini berhasil bangkit pada set kedua dengan meraih kemenangan 21-12 sebelum turut mencatatkan kemenangan pada set penentuan dengan skor 21-11.

Featured Image: Badminton Photo / Badminton Association of Malaysia


Terengganu Tandatangan Pemain Tengah & Penyerang Croatia – Kontrak Setahun

Naib juara Piala FA dan Liga Super 2022, Terengganu FC memperkemaskan lagi skuadnya untuk mengharungi saingan musim ini dengan mengikat dua lagi pemain import yang baharu.

Menerusi makluman daripada pihak kelab, kedua-dua pemain tersebut datangnya dari negara rantau Balkan iaitu Croatia. Pemain yang dimaksudkan itu ialah Domagoj Pusic dan Ivan Mamut yang merupakan pemain tengah dan penyerang masing-masing.

Selamat Datang Domagoj Pusic! 🏴🏳#TerengganuFC#WeBleedBlackAndWhite pic.twitter.com/Ryshe0dMrX

— Terengganu Football Club (@FCTerengganu) January 4, 2023

Untuk pengetahuan semua, Pusic yang berusia 31 tahun merupakan bekas pemain Bijelo Brdo yang beraksi dalam kancah kedua bola sepak Croatia. Pusic diberikan jersi bernombor 8 untuk dipakainya beraksi bersama Terengganu.

Sementara itu, Ivan, 25 tahun, pula merupakan bekas pemain FCSB yang bertanding dalam liga tertinggi bola sepak Romania. Sebelum itu, karier Ivan lebih banyak bertumpu di negara kelahirannya.

Selamat Datang Ivan Mamut! 🏴🏳#TerengganuFC#WeBleedBlackAndWhite pic.twitter.com/SOHn5u56Um

Difahamkan, penyerang yang mempunyai ketinggian 1.92 meter (m) diberikan jersi bernombor 7 dan akan menjadi taruhan utama di posisi serangan serta gandingan utama kepada penyerang Thailand, Adisak Kraisorn di bahagian serangan buat skuad yang bakal mendapat bimbingan Tomislav Steinbruckner kelak.

Dimaklumkan, kedua-dua pemain ini menandatangani kontrak selama setahun bersama Terengganu.


Azam Azih Lanjut Kontrak 2 Tahun Bersama Sri Pahang

Pemain tengah yang bakal menginjak usia 28 tahun, Nor Azam Azih nampaknya akan terus menabur bakti bersama kelab yang berpangkalan di negeri kelahirannya, Sri Pahang FC.

Perkembangan mengenai pengekalan pemain kelahiran Maran, Pahang bersama skuad berjulukan Tok Gajah itu hadir selepas kelabnya memaklumkan Azam telah menandatangani kontrak lanjutan selama dua tahun.

Nor Azam kekal Tok Gajah!

Tonggak tengah kelahiran Maran ini telah menandatangani kontrak lanjutan selama dua tahun untuk kekal bersama Sri Pahang. pic.twitter.com/7ZUQRew8l4

— SRI PAHANG FC (@OfficialPahang) December 30, 2022

Ini secara langsung akan menyaksikan Azam kekal menyarung jersi Kuning Biru dan beraksi di Stadium Darul Makmur sekurang-kurangnya sehingga tahun 2024 kelak.

Untuk makluman, musim hadapan bakal menjadi musim kesembilan Azam bersama Sri Pahang. Sebagai rekod, Azam mula menyertai pasukan ini pada tahun 2015 selepas berhijrah daripada skuad Harimau Muda B.

Rekod itu menjadikan Azam sebagai pemain paling lama bersama Sri Pahang di dalam skuad pada ketika ini.

Featured Image: Sri Pahang FC


Selepas Cetak 3 Gol & 3 Assist, Sabah Lanjut Kontrak Saddil Hingga November 2022

Selepas mempamerkan aksi yang memberangsangkan bersama Sabah dengan mencetak 3 gol serta 3 bantuan gol, pemain sayap lincah kelahiran Indonesia, Saddil Ramdani diberikan kontrak lanjutan oleh majikannya.

Lanjutan kontrak kepada pemain berusia 22 tahun tersebut diumumkan sendiri oleh Sabah menerusi pelbagai plaform laman sosialnya, pada hari ini.

Selain daripada Saddil, pasukan yang dibimbing oleh Kurniawan Dwi Yulianto ini turut mengumumkan lanjutan kontrak terhadap dua pertahanan tempatan iaitu Randy Baruh dan Alto Linus.

“Tiga pemain Sabah, Saddil Ramdani, Randy Baruh dan Alto Linus menandatangani pelanjutan kontrak sehingga November 2022.”

“Berdasarkan daripada prestasi didalam dan diluar padang, pihak pengurusan sangat berpuas hati dengan komitmen yang diberikan oleh ketiga-tiga pemain ini.” tulis kenyataan kelab menerusi laman sosial mereka.

Sejak berhijrah menyertai Sabah daripada Bhayangkara FC, Saddil perlahan-lahan menarik perhatian para penyokong dengan persembahannya di atas padang.

Bersama Sabah, dia dilihat mempunyai persefahaman dan keserasian yang cukup baik di bahagian serangan terutamanya bersama pemain veteran, Amri Yahyah dan pemain tengah berasal dari Gabon, Levy Madinda.

Kelibatnya telah membantu Sabah yang bergelut pada awal musim menjarakkan diri daripada zon penyingkiran. Ketika ini, Sabah selesa menduduki tangga ketujuh saingan Liga Super selepas menempuh 13 perlawanan.

Sementara itu, pihak pengurusan turut memaklumkan mereka merancang untuk menandatangani perlanjutan kontrak bersama beberapa lagi pemain dalam masa terdekat.

Featured Image: Malaysian Football League


Piala Thomas: Sze Fei-Izzuddin Tumbangkan Juara Dunia 2021, Hoki-Kobayashi

Pasangan beregu lelaki negara yang menghuni ranking ke-13 dunia, Goh Sze Fei dan Nur Izzuddin mencipta kejutan pada pertarungan kedua menentang Jepun peringkat Kumpulan D dalam kejohanan Piala Thomas 2022.

Kejutan yang dicipta itu adalah menumpaskan pasangan beregu yang menjuarai Kejohanan Dunia BWF 2021, Takuro Hoki dan Yugo Kobayashi yang juga merupakan beregu No.4 dunia.

TotalEnergies BWF Thomas and Uber Cup Finals 2022

🇲🇾Sze Fei GOH🏅21 21 🇲🇾Nur IZZUDDIN🏅19 16 🇯🇵Takuro HOKI          🇯🇵Yugo KOBAYASHI

🕗 in 46 minutes https://t.co/YzmQiKMOkW

— BWFScore (@BWFScore) May 11, 2022

Lebih menggembirakan, Sze Fei-Izzuddin meraih kemenangan ke atas beregu tersebut secara “straight set” dengan pungutan mata 21-19 dan 21-18 dalam tempoh masa 46 minit permainan.

Untuk makluman semua, ini juga pertemuan sulung yang dimenangi oleh Sze Fei-Izzuddin menentang Hoki-Kobayashi. Sebelum ini, mereka pernah berentap sebanyak dua kali namun kedua-duanya dimenangi oleh Hoki-Kobayashi.

Dengan kemenangan ini, Malaysia berhasil mendahului 2-0 ke atas Jepun. Perlawanan seterusnya, perseorangan senior negara, Liew Daren akan turun menentang Kanta Tsuneyama.


Azhad Harraz Penyerang Berusia 18 Tahun, Jaring 8 Gol Dalam 18 Perlawanan – Prospek Besar Negara Masa Hadapan

Walaupun dibarisi oleh pemain-pemain muda berusia 20 tahun dan ke bawah, prestasi Skuad Projek FAM-MSN yang hanya mencatatkan satu kemenangan dan 3 seri daripada 18 perlawanan liga musim ini bukanlah sesuatu yang boleh dibanggakan.

Bagaimanapun, disebalik prestasi yang corot dalam saingan Liga Premier 2022, skuad yang terbentuk hasil kerjasama Persatuan Bola Sepak Malaysia (FAM) dan Majlis Sukan Negara (MSN) ini boleh berbangga dengan pencapaian penyerangnya, Azhad Harraz Arman.

Baca: Netizen Jangan Terlalu Mengkritik Pemain Skuad Projek FAM-MSN

Pertahanan-pertahanan import sasa tidak menjadi batu penghalang buat pemain kelahiran Semporna, Sabah ini meledak sebanyak 8 gol daripada 18 perlawanan yang telah diharungi oleh pasukannya.

Rekod jaringan tersebut turut mendapat pujian ketua jurulatihnya, Yusri Che Lah serta melabelkan Azhad sebagai prospek besar negara pada masa hadapan.

Akan tetapi, jurulatih berusia 45 tahun ini melihat Azhad perlu diberikan lebih masa dan minit permainan untuk mengembangkan lagi bakatnya dan memperbaiki kelemahannya.

“Jika dilihat pada usia muda 18 tahun, Azhad telah melakukan sesuatu yang cukup bagus bersama pasukan dan seharusnya beliau perlu diberi masa dan minit permainan yang lebih untuk mengembangkan lagi bakatnya.

“Dia memiliki ciri-ciri seorang penyerang yang kita nak, tetapi dia masih muda dan sudah tentu banyak kelemahan lagi yang perlu dia perbaiki.

“Bagi saya, dia memang antara prospek yang baik selepas kita juga pernah memilik nama-nama lain seperti contoh Luqman Hakim Shamsudin dan ramai lagi prospek muda.

“Saya percaya dia akan lebih berjaya seandainya terus bekerja keras sepertimana yang dia lakukan sekarang bersama pasukan”, kata Yusri Che Lah.

Baca: Majoriti Graduan AMD ‘Batch’ 1 & 2 Berjaya Sertai Kelab Profesional – 37 Daripadanya Bersama Selangor

Untuk makluman semua, sebelum menyertai Skuad Projek FAM-MSN, Azhad merupakan produk Pelan Pembangunan Bola Sepak Negara (NFDP) dan graduan Akademi Mokhtar Dahari (AMD).

Sebagai tambahan, saingan Liga Premier berbaki dua perlawanan sahaja lagi sebelum menutup tirainya bagi saingan musim 2021.

Dua perlawanan terakhir yang akan dihadapi oleh Skuad Projek FAM-MSN adalah menentang Perak 2 (10 September) dan Kuching City (14 September).


Paulo Josue: Ini Musim Terbaik Yang Pernah Dilalui Bersama Kuala Lumpur

Setelah melalui pelbagai detik jatuh bangun bersama Kuala Lumpur City FC sejak lima musim lalu, Paulo Josue mengakui tahun 2021 bakal menjadi saat terbaik buat pasukannya selepas berjaya menempatkan diri di tangga keenam Liga Super.

Biarpun pernah melalui pengalaman membawa KL City muncul juara Liga Premier pada musim 2017 serta dapat mengekalkan slot pada musim berikutnya tetapi inilah kali pertama dia dapat melihat kestabilan pada prestasi pasukan.

Malah kehadiran ramai berkualiti telah membantu pasukan selain kekuatan di bahagian pertahanan menjadi tunjang di sebalik kejayaan meraih banyak mata penting terutama di laman sendiri yang memperlihatkan mereka masih kekal dengan rekod tanpa kalah selepas sembilan perlawanan.

“Musim ini boleh saya katakan pihak pengurusan lebih bijak dalam pencarian pemain malah mendapatkan seorang jurulatih (Bojan Hodak) yang begitu berpengalaman mengenai Liga Malaysia.

“Dia mengetahui banyak maklumat tentang pemain-pemain dari pasukan lain serta jangkaan strategi dan ini memberikan kelebihan tambahan kepada kami.

“Biarpun kami beraksi tanpa penyerang dalam kebanyakan perlawanan, saya tetap rasakan ini adalah musim terbaik yang pernah dilalui dengan pasukan.

“Sebelum ini pada musim 2018 saya rasa kami miliki skuad yang baik namun tidak begitu seimbang kerana walaupun berjaya menjaringkan banyak gol namun dalam masa kami dibolosi dengan angka yang tinggi.

“Kekuatan di bahagian pertahanan turut menjadi salah satu faktor kenapa kami mampu berada di tahap ini dan malah saya rasakan benteng pasukan KL City antara terbaik di dalam liga pada masa sekarang,” katanya.

Sebagai rekod, pencapaian terbaik Kuala Lumpur di Liga Super yang bermula pada 2004 sebelum dijenamakan kepada KL City FC ialah mendapat tempat kesembilan pada musim 2010.

Untuk makluman semua, pemain tengah kelahiran Brazil ini mula menyertai skuad ibu kota ini pada musim 2017.


Bukan Thailand Tetapi Filipina & Singapura Ujian Pertama ‘Coach’ Kim Pan-gon

Pasukan Filipina dan Singapura bakal menjadi ujian pertama buat skuad senior bola sepak kebangsaan di bawah kendalian ketua jurulatih baharu, Kim Pan-gon.

Kedua-dua pasukan ini akan menentang Malaysia pada 23 dan 26 Mac hadapan di Singapura sepertimana disiarkan dalam satu kenyataan rasmi oleh Persatuan Bola Sepak Malaysia (FAM), pada hari ini.

Untuk makluman semua, Filipina dan Singapura menghuni tangga ke-129 dan ke-161 dalam ranking dunia yang dikeluarkan oleh Persekutuan Persatuan Bola Sepak Antarabangsa (FIFA) pada bulan ini. Sebagai perbandingan, Malaysia atau dikenali sebagai skuad Harimau Malaya menghuni tangga ke-154 dunia.

Sebagai tambahan, dua perlawanan persahabatan antarabangsa ini dirancang sebagai persiapan dan persediaan skuad Harimau Malaya menjelang Pusingan Akhir Kelayakan Piala Dunia Asia 2023, yang akan berlangsung dari 8 hingga 14 Jun kelak.

Terdahulu, pengurus pasukan juara Piala AFF Suzuki 2020 iaitu Thailand menerusi satu kenyataan yang dilaporkan oleh media di negara tersebut merancang untuk menentang Malaysia pada bulan hadapan.


Terbuka Malaysia: Beregu No.3 Indonesia Kecewakan Yew Sin-Ee Yi Di Suku Akhir

Pasangan beregu lelaki No.3 Indonesia, Fajar Alfian dan Muhammad Rian Ardianto menjadi halangan buat wakil negara, Ong Yew Sin dan Teo Ee Yi untuk melangkah ke peringkat separuh akhir Terbuka Malaysia 2022.

Ini berikutan beregu bebas (independent) yang berada di ranking kesepuluh dunia ini tumpas secara “straight set” kepada Fajar-Ardianto pada peringkat suku akhir yang berlangsung di Axiata Arena, sebentar tadi.

PETRONAS Malaysia Open 2022MD – Quarter final          🇮🇩Fajar ALFIAN🏅21 21 🇮🇩Muhammad Rian ARDIANTO🏅13  9  🇲🇾Yew Sin ONG          🇲🇾Ee Yi TEO

🕗 in 33 minutes https://t.co/aArgMi2npX

— BWFScore (@BWFScore) July 1, 2022

Dalam perlawanan tersebut, Yew Sin-Ee Yi tumpas dengan skor 13-21 dan 9-21 dalam tempoh 33 minit permainan di Gelanggang 1.

Selain itu, keputusan ini juga menjadikan Yew Sin-Ee Yi telah tumpas sebanyak lima kali daripada tujuh pertemuan menentang Fajar-Ardianto di pentas antarabangsa.

Sementara itu, Fajar-Ardianto yang mara ke peringkat separuh akhir akan bertemu sepasang lagi beregu negara, Goh Sze Fei dan Nur Izzuddin pada hari esok bagi merebut tiket ke pentas akhir Jelajah Dunia Super 750 BWF ini.

Featured Image: Petronas Brands Instagram


Penang FC Pinjam Rahmat Makasuf Untuk Hadapi Liga Malaysia 2023

Penyerang sayap Terengganu FC, Rahmat Makasuf menjadi tambahan baharu kepada skuad Penang FC untuk mengharungi saingan Liga Malaysia 2023.

Dimaklumkan, skuad berjulukan The Black Panther mengikat pemain berusia 25 tahun itu secara pinjaman.

Sepanjang musim lalu, Rahmat berjaya tampil sebanyak dua kali sahaja bersama skuad utama Terengganu di bawah kendalian Nafuzi Zain.

Penampilan itu dibuat ketika turun menentang Selangor dan Petaling Jaya City FC (PJ City) dalam saingan Liga Super. Manakala tiada sebarang penampilan dilakukannya dalam saingan Piala FA dan Piala Malaysia.

Penghijrahan Rahmat ini seakan-akan memperlihatkan khidmatnya tidak berada dalam percaturan ketua jurulatih baharu Terengganu, Tomislav Steinbruckner pada musim hadapan.

Untuk rekod, ini merupakan julung kalinya dalam karier profesionalnya sejak tahun 2019 beraksi bersama pasukan selain daripada Terengganu.

Sebagai tambahan, Rahmat menjadi pemain kedua dari Terengganu yang diikat oleh Penang.  sebelum ini, Penang telah mendapatkan khidmat Nik Akif Syahiran yang dipercayai telah tamat kontraknya bersama Terengganu.


Terbuka Singapura: Peng Soon Sekali Lagi Catat Kemenangan Ke Atas Bekas Pasangan, Liu Ying

Pemain senior negara, Chan Peng Soon berhasil merekodkan kemenangan kedua berturut-turut ke atas bekas pasangannya suatu masa dahulu, Goh Liu Ying di pentas antarabangsa.

Kemenangan terbaru Peng Soon bersama gandingan baharunya, Cheah Yee See ini hadir ketika berentap menentang Liu Ying yang berpasangan dengan Soong Joo Ven di Pusingan 32 Terbuka Singapura, hari ini.

Dalam perlawanan tersebut, Peng Soon-Yee See merekodkan kemenangan secara “straight set” dengan skor 21-14 dan 21-18 dalam tempoh masa 33 minit permainan.

Singapore Open 2022XD – Round of 32          🇲🇾Peng Soon CHAN🏅21 21 🇲🇾Yee See CHEAH🏅14 18 🇲🇾Joo Ven SOONG          🇲🇾Liu Ying GOH

🕗 in 33 minutes https://t.co/yLd4OPNq93

— BWFScore (@BWFScore) July 13, 2022

Untuk pengetahuan semua, ketika pertemuan sulung melibatkan kedua-dua pasangan ini dalam saingan Indonesia Masters pada Jun lalu, Peng Soon-Yee See turut merekodkan kemenangan secara “straight set” dengan skor 21-17 dan 21-10.

Sementara itu, kemenangan diraih Peng Soon-Yee See pada hari ini membolehkan mereka melangkah ke Pusingan 16 saingan bertaraf Jelajah Dunia Super 500 BWF.

Menanti mereka di pusingan tersebut pada hari esok adalah gandingan No.1 dunia dari China merangkap juara Terbuka Malaysia dan Malaysia Masters, Zheng Si Wei dan Huang Ya Qiong.

Featured Image: Badminton Association of Malaysia


Piala Dunia: Poland Melangkah Ke Pusingan 16 Selepas Lebih 3 Dekad

Biarpun tumpas kepada Argentina dalam perlawanan terakhir peringkat Kumpulan C, Poland tetap berhasil merekodkan kemaraan ke saingan kalah mati, Pusingan 16 pada Piala Dunia 2022.

Lebih manis, kemaraan tersebut merupakan yang pertama direkodkan selepas lebih tiga dekad.

Dalam pertarungan tersebut, Poland bimbingan Czeslaw Michniewicz tumpas 0-2 kepada Argentina hasil jaringan Alexis Mac Allister dan Julian Alvarez pada minit 46’ dan 67’ masing-masing.

— FIFA World Cup (@FIFAWorldCup) November 30, 2022

Namun begitu, kemaraan mereka dibantu dengan kegalan Mexico untuk merekodkan kemenangan dengan jaringan yang lebih besar ke atas Arab Saudi dalam satu lagi perlawanan lain melibatkan Kumpulan C.

Mexico hanya merekodkan kemenangan dengan keputusan 2-1 sekaligus menggagalkan mereka untuk menghuni tangga kedua dalam Kumpulan C. Mereka terpaksa akur menamatkan saingan di tangga ketiga selepas mengutip empat mata daripada tiga perlawanan.

Poland turut mengutip empat mata namun kedudukan naib juara Kumpulan C menjadi miliknya ekoran mempunyai perbezaan gol (goal difference) yang lebih baik berbanding Mexico.

Untuk makluman semua, kali terakhor Poland mara ke Pusingan 16 di pentas Piala Dunia adalah pada edisi 1986 yang berlangsung di Mexico.

Featured Image: FIFA World Cup


Sabah Hilang Khidmat ‘Pak Karim’ Menjelang Perlawanan Akhir Menentang JDT

Skuad berpangkalan di kepulauan Borneo yang kini menghuni tangga kedua Liga Super, Sabah FC sudah pasti mahu menutup saingan musim ini selaku naib juara sekaligus menempah tiket ke saingan Piala AFC, tahun hadapan.

Bagaimanapun, cita-cita tersebut nampaknya samar-samar apabila salah seorang tonggak importnya iaitu Park Tae-su atau dikenali sebagai Karim dalam kalangan rakan sepasukannya tidak dapat diturunkan dalam perlawanan terakhir liga menentang Johor Darul Ta’zim (JDT) di Stadium Sultan Ibrahim (SSI), Sabtu ini.

Baca: Pandai Berbahasa Melayu, Park Tae-su Turut Dipanggil ‘Karim’ Dalam Kalangan Rakan Sepasukan

Memetik laporan Astro Awani, ketua jurulatih Sabah, Datuk Ong Kim Swee memaklumkan pemain berusia 32 tahun yang menjadi hero dengan menjaringkan gol kemenangan saat-saat akhir ketika menentang Sri Pahang pada Selasa lalu tidak dapat diturunkan kerana mendapat kad kuning dalam perlawanan tersebut.

Selain itu, skuad berjulukan Sang Badak masih tidak dapat menggunakan khidmat dua lagi pemain importnya, Jackson de Souza dan Jose Embalo kerana kecederaan.

“Tetapi pemain lain berada dalam keadaan yang cukup baik dan sudah pasti pemain yang akan diturunkan — seperti mana yang kami lakukan sebelum ini – saya percaya mereka mampu menggalas tugas dengan baik.

“Kalau kita lihat pasukan Sabah, kami tidak bergantung kepada sebarang individu untuk menjaringkan gol.

“Kalau kita lihat senarai penjaring kami, ramai pemain boleh menjaringkan gol tetapi kehilangan Park sudah pasti akan menyebabkan bahagian tengah dan pertahanan mungkin kehilangan seseorang yang cukup berpengalaman.

“Dengan itu, saya perlu memastikan sesiapa sahaja yang menggantikan Park dapat bermain seperti yang kami inginkan,” katanya kepada wartawan Astro Arena, Zulhelmi Zainal Azam.

Pada saat ini, Sabah berada di tangga kedua liga dengan 42 mata daripada 21 perlawanan. Akan tetapi, mereka dihimpit rapat oleh Terengganu dan Negeri Sembilan yang berada di tangga ketiga dan keempat dengan 41 mata masing-masing.

JDT yang telah pun dinobatkan juara Liga Super musim ini sudah pasti mahu menutup musim ini dengan gelaran “invincible” atau tanpa kalah. Perlawanan menentang Sabah akan menjadi medan untuk merealisasikan perkara tersebut.

Sekiranya Sabah kalah di tangan JDT yang bercita-cita untuk merangkul gelaran kejuaraan “invincible” terbabit, manakala, Terengganu dan Negeri Sembilan meraih kemenangan menentang lawan masing-masing, skuad Sang Badak terpaksa akur menutup saingan musim ini di tangga keempat serta kehilangan peluang ke saingan Piala AFC 2023 menerusi slot naib juara Liga Super.

Featured Image: Sabah Football Club


Ranking BWF: Justin Sertai Kelompok 60 Terbaik Dunia

Perseorangan remaja negara, Justin Hoh terus mempamerkan peningkatan apabila berada di dalam kelompok 60 pemain terbaik dunia selepas mengakhiri saingan Cabaran Antarabangsa Vietnam 2023 di pusingan suku akhir.

Biarpun tidak berjaya mara ke peringkat yang lebih jauh, kedudukan juara Cabaran Antarabangsa Uganda itu telah melonjak sebanyak 11 anak tangga dalam kemaskini ranking oleh Persekutuan Badminton Dunia (BWF) pada hari ini.

Justin kini berada di tangga ke-59 dunia setelah mengutip 23,520 mata setakat minggu ke-13 pada tahun ini.

Dalam penampilan terakhirnya, pemain berusia 18 tahun itu berhasil mengutip 2,200 mata selepas tewas di tangan wakil Hong Kong, Chan Yin Chak yang juga merupakan pilihan ke-10 kejohanan.

Justin berpeluang untuk meningkatkan lagi rankingnya. Bermula 29 Mac (Rabu), Justin akan beraksi dalam Cabaran Antarabangsa Osaka 2023 di Jepun dengan diletakkan sebagai pilihan ke-8 kejohanan.

Cabaran Antarabangsa Osaka merupakan salah satu kejohanan Gred 3 di bawah kelola BWF yang memungkinkan Justin untuk meraih 4,000 mata sekiranya muncul juara bagi acara perseorangan lelaki.

Featured Image: Badminton Association of Malaysia


Kenali ‘Mask’ Yang Dipakai Oleh Lee Zii Jia – LG PuriCare Wearable Air Purifier

Semasa kejohanan badminton berpasukan, Piala Sudirman 2021 berlangsung di Vantaa, Finland sepanjang minggu lalu, pelitup muka atau ‘mask’ yang digunakan oleh pemain perseorangan lelaki merangkap kapten, Lee Zii Jia mencuri tumpuan ramai.

Untuk pengetahuan semua, ‘mask’ yang digunakan oleh pemain berusia 23 tahun itu semasa masuk ke gelanggang dan ketika bercakap bersama wartawan sesudah perlawanan merupakan sebuah pelitup muka pintar yang diberi nama LG PuriCare Wearable Air Purifier.

Pelitup muka pintar ini diperkenalkan oleh syarikat pengeluar kelengkapan rumah berpangkalan di Republik Korea, LG Electronics (LG) semasa pandemik Covid-19 melanda dunia pada tahun lepas. Ia dilengkapi dengan kipas pengalir udara automatik serta dua penapis HEPA H13 – penapis yang sama digunakan untuk penapis udara di rumah – bagi memastikan pemakainya menghirup udara yang bersih dan sihat.

Selain itu, ia juga dilengkapi dengan sistem VoiceON – yang mempunyai pembesar suara dan mikrofon terbina – membolehkan pemakainya melontarkan suara percakapan dengan jelas tanpa menurunkan pelitup muka semasa bercakap.

Anda boleh melihat video yang dikongsikan oleh Astro Arena di mana Zii Jia dapat bercakap untuk menjawab soalan yang ditanyakan oleh wartawan dengan jelas dan terang semasa memakainya.

Reaksi Lee Zii Jia selepas berjaya menumbangkan Kento Momota!#SokongMalaysia#PialaSudirman2021 pic.twitter.com/eaukRyWzMr

Tambahan lagi, pelitup muka ini turut dilengkapi dengan bateri berkapasiti 10,000 mAH yang membenarkannya untuk beroperasi selama lapan jam. Terakhir sekali, ia juga disertakan dengan sambungan Bluetooth.

LG PuriCare Wearable Air Purifier ini telah berada di pasaran tempatan dan sesiapa yang berminat untuk menggayakan pelitup mukan pintar ini persis Zii Jia boleh mendapatkannya di kedai atas talian LG di Lazada. Ia dijual pada harga RM849 sahaja.

Sementara itu, pihak LG turut mengumumkan melantik pemenang pingat emas Sukan SEA 2019 dan juara All England Open Badminton Championship 2021 ini selaku Duta Jenama LG PuriCare menerusi satu acara atas talian di platform laman sosial LG Global, pada hari ini.


Mustafi, Rudiger Disenarai Pendek Untuk Ditandatangani Barcelona

Shkodran Mustafi dan Antonio Rudiger dilaporkan disenarai pendek oleh FC Barcelona untuk dibawa masuk pada jendela perpindahan musim sejuk kelak.

Menurut laporan media Sepanyol, kedua-dua pertahanan Jerman itu menjadi pilihan untuk menguatkan barisan pertahanan The Catalan setelah Gerard Pique dilaporkan terpaksa berehat ekoran kecederaan.

LATEST NEWS‼Tests carried out this Sunday on @3gerardpique have shown that he has a grade 3 sprain in the internal lateral ligament and partial injury to the anterior cruciate ligament in his right knee. The evolution of the injury will condition his availability. pic.twitter.com/0Bf0EnXiZo

Difahamkan Pique yang mendapat kecederaan di lutunya terpaksa berehat sehingga empat bulan ekoran berlaga dengan Angel Correa ketika menentang Atletico Madrid sekitar seminggu yang lalu.

Sementara itu, seorang lagi pertahanan mereka iaitu Sergi Roberto turut ditimpa kecederaan dan dikhabarkan terpaksa berehat selama dua bulan.

Bagaimanapun pertahanan tengah Manchester City, Eric Garcia masih menjadi sasaran utama mereka namun penyenaraian Mustafi dan Rudiger adalah sebagai alternatif.


Sukan Solidariti Islam: Juwaidi Sumbang Satu Lagi Emas Menerusi Memanah Compound Individu

Kontinjen Malaysia berhasil meraih pingat emas kedua daripada temasya Sukan Solidariti Islam 2021 yang berlangsung di Konya, Turkiye, hari ini.

Pemanah negara, Juwaidi Mazuki menyumbang kilauan pingat terbabit menerusi acara memanah compound individu bagi kategori lelaki.

🥇Men’s Team Compound 🥇Men’s Individual Compound

Padu!!! 2 Emas Dari Juwaidi Mazuki Kali Ini Menerusi Acara Men’s Individual Compound Apabila  Menewaskan Mohammadsaleh Palizban Dari Iran 🇮🇷 148 -137 Mata #DemiMalaysia #KontinjenMALAYSIA#IslamicSolidarityGames pic.twitter.com/8Gp0RRN4QV

— MSN MALAYSIA (@MSNMALAYSIA) August 18, 2022

Ianya hadir selepas dia berjaya menumpaskan lawannya dari Iran, Mohammadsaleh Palizban dalam perlawanan akhir yang berkesudahan dengan keputusan 148-137 mata.

Kemenangan tersebut menjadikan Malaysia telah mengumpul dua emas di temasya ini.

Untuk makluman, ini merupakan pingat emas kedua yang disumbangkan oleh atlet berusia 32 tahun ini. Pingat emas pertama yang disumbangkan Juwaidi adalah menerusi acara memanah berpasukan compound lelaki bersama-sama Alang Ariff dan Eugenius Loh.

Featured Image: Majlis Sukan Negara Malaysia


JDT Tambat Seorang Lagi Pemain Naturalisasi, Guilherme De Paula – ‘Backup’ Kepada Bergson

Johor Darul Ta’zim (JDT) nampaknya telah menambat seorang lagi pemain naturalisasi ke dalam skuadnya iaitu Guilherme De Paula bagi memperkukuhkan lagi pasukannya untuk mengharungi saingan Liga Malaysia dan Liga Juara-Juara AFC, musim ini.

Kelab berpangkalan di selatan semenanjung tanah air itu mengumumkan kemasukan De Paula secara rasminya dalam satu majlis menandatangani pemain baharu di Ibu Pejabat JDT, pada hari ini.

Menurut makluman kelab, kehadiran De Paula selain daripada kelibat penyerang tempatan sedia ada, Syafiq Ahmad untuk menjadi ‘backup’ kepada kepada penyerang utama, Bergson da Silva.

Untuk makluman, De Paula merupakan pemain kelahiran Brazil. Bagaimanapun, dia disahkan menjadi pemain naturalisasi selepas pasukan lamanya, Perak mendaftarkannya sebagai pemain tempatan untuk mengharungi saingan Liga Super, musim ini.

RASMI: De Paula kini pemain tempatan Malaysia!Penyerang kelahiran Brazil, Guilherme De Paula yang kini beraksi bersama Perak FC sah akan didaftarkan sebagai pemain tempatan menurut pasukan tersebut.De Paula kini dibenarkan untuk beraksi dengan skuad Malaysia.Foto: Perak TBG pic.twitter.com/lcoMgG7Tx2

Untuk rekod, penyerang berusia 34 tahun ini telah beraksi dalam saingan Liga Malaysia bermula pada tahun 2015 bersama Selangor. Dia kemudiannya berkelana ke pasukan berpangkalan di Cyprus buat seketika sebelum kembali semula ke Malaysia pada tahun 2016 bersama PDRM.

Kelibat paling memberangsangkan buat De Paula hadir ketika beraksi bersama skuad Ibu Kota, Kuala Lumpur atau dikenali sebagai Kuala Lumpur City pada masa ini. Sepanjang beraksi bersama pasukan tersebut selama 3 musim, De Paula telah menjaringkan sejumlah 66 gol dan menduduki tangga kedua penjaring terbanyak pasukan sepanjang zaman.

That's right. Paulo's on 34, six short of the top-5 pic.twitter.com/Fe57QsVybM

Hanya satu gol sahaja yang memisahkan jaringannya dengan rekod penjaring terbanyak sepanjang sepanjang zaman milik penyerang kelahiran Singapura, Fandi Ahmad yang bermain bersama Kuala Lumpur sekitar 1986 hingga 1990.

Kehadiran De Paula menjadikan skuad Harimau Selatan kini memiliki tiga khidmat pemain naturalisasi. Dua pemain naturalisasi yang sedia ada ialah Mohamadou Sumareh dan Liridon Krasniqi yang kini dipinjamkan ke pasukan Newcastle Jets yang beraksi dalam saingan Liga Australia.

Pada masa yang sama, mereka turut memaklumkan akan berkongsi maklumat lanjut mengenai penghijrahan pemain ini menerusi Pengarah Teknikalnya, Alistair Edwards dalam masa terdekat.

Featured Image: JOHOR Southern Tigers


AFCON 2023 Ditunda Ke Tahun 2024 Kerana Bimbang Ancaman Banjir

Saingan Piala Negara-Negara Afrika (AFCON) yang sepatutnya berlangsung pada Jun dan Julai 2023 di Ivory Coast akan ditunda ke bulan Januari dan Februari 2024.

Perkara tersebut diumumkan oleh penganjur yang juga badan induk bola sepak bagi benua terbabit, Konfederasi Bola Sepak Afrika (CAF) menerusi satu kenyataan rasmi, semalam.

Presiden CAF, Dr. Patrice Motsepe menjelaskan perubahan tarikh penganjuran tersebut dilakukan atas faktor tuan rumah mengalami musim hujan ketika bulan Jun dan Julai

Keadaan cuaca tersebut menyebabkan saingan bola sepak lelaki dwitahunan ini terdedah kepada ancaman banjir besar pada waktu tersebut.

Penundaan tarikh penganjuran AFCON kali ke-34 ini turut mendapat nasihat teknikal daripada pakar-pakar yang berkaitan.


Kisah ‘Super Agent’ Jorge Mendes Yang Menikam Valencia CF

Ejen bola sepak merupakan individu yang bertanggungjawab mewakili pemain untuk merundingkan sesuatu manfaat buat pemain khususnya melibatkan kontrak antara pemain dan pasukan yang diwakilinya.

Manakala seseorang ejen itu pula akan meraih pendapatannya menerusi komisyen yang dijanjikan hasil daripada kejayaan memuktamadkan mana-mana kontrak di antara pemain dan kelab.

Bagaimanapun, ada beberapa kes dimana kehadiran ejen yang dilihat hanya memikirkan keuntungannya sahaja sehingga merugikan bukan sahaja kepada pemain malahan kelab bola sepak itu sendiri.

Salah seorang daripadanya adalah ejen bola sepak ternama dunia kelahiran Portugal iaitu ‘Super Agent’ Jorge Mendes menerusi agensinya, Gestifute bersama kelab berpangkalan di Sepanyol, Valencia CF.

Menerusi hubungan rapat bersama pemilik kelab iaitu Peter Lim, Jorge berjaya membawa majoriti kliennya untuk ditandatangani oleh Valencia sejak bermulanya era milikan hartawan dari Singapura tersebut.

Dia dilihat oleh kalangan penyokong skuad Los Che sebagai mahu ‘menggemukkan poketnya’ sahaja dengan mempengaruhi kelab untuk menandatangani para pemain dan pengurus di bawah agensinya.

Antara pemain-pemain tersebut ialah Andre Gomes dan Rodrigo yang di bawa masuk dengan status pinjaman disertakan dengan pilihan pembelian secara tetap pada jendela musim panas 2014.

Selain kedua-dua pemain ini, Valencia turut ‘memecahkan tabung’ mereka dengan membawa masuk pemain-pemain lain yang menjadi klien kepada Jorge seperti Joao Cancelo, Alvaro Negredo dan Aymen Abdennour.

Bagi kalangan pengurus dan jurulatih pula, nama-nama seperti Nuno Espirito Santo dan Gary Neville berada di bawah seliaan Jorge.

Lebih menarik, Nuno hanya memimpin Valencia sekitar semusim sahaja disebabkan oleh permulaan La Liga dan Liga Juara-Juara UEFA yang teruk pada musim berikutnya.

Nuni bertindak meletakkan jawatan dan pihak kelab kemudiannya mengumumkan Gary – orang yang mempunyai sifar pengalaman ketua jurulatih – sebagai penggantinya.

Para penyokong melihat situasi ini sangat merugikan kelab memandangkan Valencia hanya mendapatkan pemain-pemain dalam kalangan senarai klien Jorge sahaja dan hubungan rapat dengan pemilik, Peter Lim pula dilihat sebagai komplot untuk mendapatkan komisyennya.

Menurut portal Transfermarkt, pada penghujung musim 2015/16 Valencia mencatatkan perbelanjaan bersih adalah -103.29 juta euro dan lebih malang mereka tamatkan saingan La Liga pada musim tersebut di kedudukan ke-12.

Kerugian itu memaksa mereka untuk menjual beberapa pemain kesayangan para peminat untuk menyeimbangkan kembali kedudukan kewangannya. Ekoran itu, Valencia telah bertindak menjual Andre Gomes, Paco Alcacer, Shkodran Mustafi dan beberapa pemain lagi.

Namun penjualan pemain tersebut turut digantikan dengan klien milik Jorge iaitu Nani dan Ezequiel Garay. Beginilah trend dan putaran yang terjadi kepada Valencia termasuk kepada kalangan pengurus atau jurulatihnya.


AirAsia, CIMB Tarik Diri Taja Liga Malaysia 2021

Malaysian Football League (MFL) mengesahkan syarikat penerbangan, AirAsia dan kumpulan perbankan CIMB tidak meneruskan penajaan bagi saingan Liga Malaysia 2021.

Perkara tersebut disahkan sendiri oleh Ketua Pegawai Eksekutif (CEO) MFL, Dato’ Ab Ghani Hassan menerusi satu kenyataan rasmi, pada hari ini.

MFL masih kekal dengan perancangan meneruskan kalendar Liga Malaysia meskipun mengesahkan dua penaja iaitu CIMB dan AirAsia telah menyatakan hasrat mereka untuk tidak bersama bagi saingan Liga Malaysia 2021.Baca lanjut ➡ https://t.co/cks33OQo7r#MFL pic.twitter.com/3Pe2sSvLSp

“AirAsia telah menyatakan hasrat mereka untuk tidak melanjutkan penajaan bersama MFL bagi saingan Liga Malaysia musim 2021.

“Sementara CIMB, MFL telah mengadakan pertemuan dengan mereka pada tiga hari lalu dan menyatakan hajat yang sama di mana pihak kami kini menunggu surat secara rasmi daripada CIMB yang tidak mahu melanjutkan penajaan bagi musim depan.” katanya.

Untuk makluman, CIMB dan MFL memeterai perjanjian kerjasama selama dua musim pada awal tahun sekaligus meletakkan jenama kumpulan perbankan tersebut sebagai ‘Title Sponsor’ untuk saingan Liga Super 2020 dan bank rasmi bagi semua kejohanan di bawah seliaan MFL.

Manakala AirAsia pula menandatangani kerjasama bersama MFL pada tahun 2019 sebagai rakan penerbangan rasmi eksklusif Liga Malaysia untuk musim 2019 dan 2020.

“Saya mewakili pihak MFL mahu mengambil kesempatan untuk melahirkan penghargaan kepada setiap penaja ini di atas sumbangan mereka kepada bola sepak negara ketika kita semua berdepan detik sukar dalam pandemik COVID-19 sebelum ini,” tambahnya lagi.


Bryan Hampir Atasi Juara Dunia, Perbaharui Rekod 100m Kuak Kupu-Kupu – 53.02s

Perenang sensasi negara, Bryan Leong hampir mengatasi juara dunia, Chad Le Clos tetapi terpaksa akur muncul selaku naib juara bagi acara  100 meter (m) kuak kupu-kupu di Perlumbaan Antarabangsa AP London 2023, kelmarin.

Menurut laman sesawang kejohanan, Bryan menamatkan perlumbaannya di tempat kedua dengan catatan masa 53.02 saat (s), ditinggalkan jaguh perenang Afrika Selatan itu yang unggul sebagai pemenang dengan catatan masa 52.05s.

Biarpun begitu, atlet yang kini berusia 20 tahun itu berjaya meleburkan rekod kebangsaan 53.32s yang dicatatkannya bagi acara yang sama di Sukan Malaysia (SUKMA) tahun lalu.

Satu lagi rekod kebangsaan miliknya yang turut berjaya diperbaharui adalah menerusi acara 50m gaya bebas apabila merekodkan catatan masa 23.07s sekaligus memadam rekodnya di Sukan SEA 2021 iaitu 23.09s.

Walaupun begitu, Bryan hanya berakhir di tangga keenam selepas ketinggalan kepada Dylan Carter dari Trinidad and Tobago (22.24s), Matthew Richards dari United Kingdom (22.35s) dan Carter Swift dari New Zealand (22.81s) yang menduduki kedudukan podium.

Untuk pengetahuan semua, atlet yang juga graduan dalam bidang neurosains dan psikologi dari King’s College London itu telah mengesahkan slot ke Kejohanan Akuatik Dunia 2023 di Fukuoka, Jepun pada Julai ini menerusi acara 100m kuak kupu-kupu.

Featured Image: Malaysia Swimming Federation


Johor Darul Ta’zim Sapu Bersih Empat Piala Musim 2022

Kelab Bola Sepak Johor Darul Ta’zim (JDT) menutup saingan bola sepak domestik musim ini dengan penuh gemilang apabila menyapu bersih keempat-empat piala yang dipertandingkan dalam kancah Liga Malaysia.

Kejayaan itu hadir selepas skuad berjulukan Harimau Selatan berhasil merangkul kejuaraan bagi saingan penutup bola sepak tempatan, Piala Malaysia.

Trofi itu menjadi milik skuad kendalian Hector Bidoglio selepas menumpaskan Selangor FC dengan keputusan 2-1 dalam perlawanan akhir Piala Malaysia yang berlangsung di Stadium Nasional Bukit Jalil (SNBJ), sebentar tadi.

Dalam pertarungan terbabit, Bergson da Silva muncul penjaring pertama buat JDT pada masa tambahan babak pertama menerusi sepakan percuma. Pada babak kedua, Fernando Forestieri menambah satu lagi jaringan buat JDT melalui sepakan lencong daripada permainan terbuka.

📹 HIGHLIGHTS: @OfficialJohor 2-1 @SelangorFC

Caion membuka tirai jaringan buat Selangor namun Johor Darul Ta'zim bangkit meraih kejuaraan TM Piala Malaysia 2022 menerusi jaringan Bergson da Silva dan Fernando Forestieri.#TMPialaMalaysia2022 pic.twitter.com/Q8vXt4M9oM

— #LigaMalaysia2022 (@MFL_MY) November 26, 2022

Manakala jaringan tunggal skuad Gergasi Merah pula dihasilkan oleh Herlison Caion pada minit ke-45 melalui sepakan penalti.

Sebagai rekod, ini merupakan kejuaraan Piala Malaysia yang ketiga diraih oleh JDT di bawah era pimpinan Tunku Mahkota Johor (TMJ), DYAM Tunku Ismail Ibni Sultan Ibrahim selepas edisi 2017 dan 2019.

Terdahulu, JDT telah berjaya merangkul kejuaraan Liga Super tanpa kalah, menjuarai Piala FA dengan menumpaskan Terengganu FC dan menjulang Piala Sumbangsih hasil mengalahkan Kuala Lumpur City FC (KL City).

Untuk makluman semua, kejayaan JDT menyapu bersih empat trofi dalam semusim atau dikenali sebagai ‘quadruple’ merupakan yang pertama pernah dicatatkan dalam sejarah bola sepak tanah air.

Featured Image: JOHOR Southern Tigers


Dihimpit Masalah Kewangan, Sarawak Mahu Tarik Diri Daripada Liga Malaysia?

Ekoran dihimpit dengan masalah kewangan yang tiada jalan penyelesaian, pasukan Sarawak di bawah naungan Persatuan Bolasepak Sarawak (FAS) mungkin menarik diri daripada saingan Liga Malaysia 2021.

Perkembangan tersebut diperkatakan oleh presidennya, Datuk Posa Mojais menurut satu laporan oleh Suara Sarawak, baru-baru ini.

“Mungkin kami akan menarik diri dari terus bersaing dalam kancah Liga Malaysia 2021 sekiranya masalah kewangan yang dihadapi ketika ini masih gagal menemui jalan penyelesaian serta tiada pihak yang tampil untuk membantu.

“Memang tindakan berbuat demikian memberi tempias kepada pasukan yang berada di bawah naungan kita kelak,” katanya.

Ketika ini terdapat lima pasukan yang berada di bawah naungan FAS. pasukan-pasukan tersebut adalah Sarawak United FC (Liga Premier), Sawarak United II (Liga M3), Sarawak United III (Piala Presiden), Sarawak United IV (Piala Belia) dan Sawarak United (MPFL).

Featured Image: Kelantan United FC


JDT Mahu Memulakan Kejohanan Remaja Tersendiri, Skuad Bawah Umur Kurang Perlawanan Berkualiti

Gergasi bola sepak tanah air, Johor Darul Ta’zim (JDT) akan memulakan kejohanan remaja antarabangsa yang tersendiri bagi menyediakan pertandingan yang lebih mantap untuk pelatih-pelatih di akademinya.

Ketua Pegawai Eksekutif JDT, Alistair Edwards menjelaskan perkara itu sangat diperlukan oleh JDT kerana pelbagai skuad bawah umurnya dari bawah 13 tahun (B-13) hingga bawah 18 tahun (B-18) kekurangan perlawanan berkualiti disebabkan ketiadaan pertandingan yang sesuai.

Johor Darul Ta'zim FC (JDT) will initiate an international youth competition to provide better competition for JDT Academy trainees.

— JOHORSouthernTigers (@OfficialJohor) May 3, 2023

Difahamkan, pertandingan tersebut akan dibuka kepada akademi antarabangsa dan dalam negara.

Bagaimanapun, pihaknya akan memaklumkan maklumat lanjut mengenai pertandingan ini dalam masa terdekat selepas sanksi untuk menjalankan pertandingan ini diberikan oleh pihak yang berwajib.

Alistair turut menjelaskan, usaha ini hadir ekoran struktur semasa di bawah Persatuan Bola Sepak Malaysia (FAM) dan Malaysian Football League (MFL) hanya menyediakan pertandingan buat skuad bawah 19 tahun (B-19), bawah 23 tahun (B-23) dan skuad senior sahaja.

Featured Image: JOHOR Southern Tigers


Rinani Group Berhad Pegang 51% Saham KL City, KLFA Sebagai Pemilik Bersama

Umum tahu kelab berpangkalan di Lembah Klang, Kuala Lumpur City FC (KL City) mempunyai pemegang saham baharu iaitu Rinani Group Berhad.

Pengumuman pemegang saham baharu skuad berjulukan The City Boys itu hadir selepas majlis menandatangani satu dokumen antara Presiden Persatuan Bola Sepak Kuala Lumpur (KLFA) dan Pengarah Rinani pada Sabtu lalu.

Terbaru, Presiden KLFA, Khalid Abdul Samad tampil memperincikan mengenai pemilikan KL City tersebut.

“Saya mengalu-alukan kesediaan Kumpulan Rinani membeli 51 peratus saham KL City FC dan dengan itu menjadi pemilik bersama dengan KLFA.

“Adalah  diharapkan penyokong-penyokong KL City akan menerima baik perubahan ini, Insya-Allah ia akan membuka zaman baharu bagi KL City dimana semangat daya juang peniaga swasta dan sifat usahawan akan mendorong ke arah kejayaan.” katanya dalam satu kenyataan akhbar.

Pengambilalihan dan pegangan saham majoriti ini sekaligus menjadikan Rinani Group Berhad sebagai pemilik KL City bermula saat ini.

Sementara itu, Pengarah Rinani Group Berhad, Azri Azerai mengalu-alukan kedatangan KL City ke dalam keluarga firma konsultan kewangannya yang turut terdiri daripada empat syarikat yang tersenarai di Bursa Malaysia iaitu Malaysian Genomics Resource Centre Berhad (MGRC), Bintai Kinden Corporation Berhad, Sarawak Consolidated Industries Berhad (SCIB) dan Reneuco Berhad.

Pada masa yang sama, Azri menekankan bahawa KL City yang merupakan sebuah kelab elit akan terus mengetepikan sempadan serta menjadi pasukan profesional yang diuruskan dengan berteraskan ‘keputusan bola sepak’.

“Pengambilalihan kami ke atas KL City adalah sebahagian daripada proses penswastaan mandatori yang dikuatkuasakan oleh Liga Bola Sepak Malaysia (MFL) ke atas semua kelab bola sepak milik kerajaan ketika bola sepak di negara ini berubah kepada sukan yang dikendalikan secara lebih profesional yang memberi manfaat kepada semua pihak berkepentingan.” jelasnya lagi.


Kehadiran Badd, Rizal Buatkan Apek Teruja Sertai Sabah FC

Penjaga gol kebangsaan, Khairul Fahmi Che Mat atau dikenali sebagai Apek teruja untuk berhijrah ke Sabah FC selepas melihat kehadiran pemain seperti Baddrol Bakhtiar dan Rizal Ghazali.

Selain itu, pemain berusia yang bakal menjengah usia 33 tahun ini turut menyatakan kredibiliti yang ada pada ketua jurulatih Sabah, Datuk Ong Kim Swee turut menjadi asbab dia membuat keputusan tersebut.

Pada masa yang sama, bekas pemain Kelantan dan Melaka United turut memasang hasrat untuk membantu Sabah merekodkan pencapaian baharu terutamanya dalam saingan Liga Super dan Piala Malaysia.

“Semestinya saya ingin mencapai sesuatu dengan Sabah yang mana belum pernah lagi mereka capai, dan saya ingin menjadi sebahagian sejarah baharu dengan Sabah.

“Cuma kita kena ingat dengan kehadiran pemain-pemain baharu yang lain ke Sabah, sudah pasti ramai yang meletakkan harapan yang tinggi tetapi jika diberi masa, saya percaya kami mampu buat terbaik untuk membanggakan penyokong Sabah pada musim ini,” katanya.

Sementara itu, Apek tidak melihat statusnya sebagai pemain senior dan berpengalaman akan memberikan tempat secara automatik di dalam kesebelasan utama Sabah.

Hal ini kerana Apek melihat kehadiran bekas penjaga gol Negeri Sembilan FC, Damien Lim ke Sabah akan memberikan persaingan sengit untuk merebut tempat sebagai penjaga gol No.1 pasukan dalam saingan Liga Malaysia 2022.


Piala Malaysia: 8 Fakta Menarik Menjelang Pertemuan Kedah vs Pahang

Saingan Piala Malaysia bakal menemui peminat bola sepak tempatan dan tumpuan utama pastinya terarah kepada pertembungan di antara Kedah dan Pahang. Manakan tidaknya, pertembungan di antara kedua-dua pasukan sering menyajikan aksi-aksi yang terbaik tanpa mengira kejohanan mana mereka bertemu.

Kedah yang dibimbing oleh jurulatih muda berbakat, Aidil Sharin Sahak pastinya akan mempertaruhkan dua penyerang terbaiknya di hadapan iaitu Tchetche Kipre dan Kpah Sherman. Manakala Pahang di bawah bimbingan jurulatih berpengalaman, Dollah Salleh pula mempunyai duo serangan yang terdiri daripada Dickson Nwakaeme dan Ivan Carlos.

Perlawanan ini akan dilangsungkan di gelanggang rasmi Kedah, Stadium Darul Aman dengan sepak mula pada jam 9 malam esok dan berikut kami sajikan kepada anda 8 fakta menarik menjelang pertemuan di antara kedua-dua pasukan:

Tiga daripada lima pertembungan terakhir di antara Kedah dan Pahang berakhir dengan seri – dua daripadanya merupakan perlawanan separuh akhir pertama dan kedua saingan Piala Malaysia musim lepas di mana ianya berkesudahan dengan keputusan 8-8 secara ageragat.

Pahang mempunyai masalah apabila bermain di Stadium Darul Aman. Untuk rekod, skuad Tok Gajah tidak pernah mengalahkan Kedah di tempat lawan dalam semua pertandingan sejak Ogos 2016.

Sejak kembali menyepak bola pasca Perintah Kawalan Pergerakan (PKP), Kedah menjadi antara pasukan yang cemerlang pada musim ini dengan merekodkan satu kekalahan dan ironinya pasukan yang menewaskannya adalah Pahang.

Rekod Kedah di Stadium Darul Aman sememangnya menggerunkan pasukan-pasukan yang datang bertandang ke sana. Musim ini sahaja dalam saingan Liga Super, mereka menang kesemua empat perlawanan di laman sendiri selepas tewas kepada Terengganu FC 3-4 pada awal tahun ini.

Dan Pahang pula sangat bergelut apabila bermain di tempat lawan pada musim ini. Anak-anak buah Dollah Salleh hanya menang satu daripada lima perlawanan di tempat lawan dalam saingan Liga Super musim ini.

Kisah ‘percintaan’ Kedah dan Piala Malaysia amat romantis. Bagaikan tidak pernah berenggang dan dikecewakan, Kedah berjaya mara ke saingan separuh akhir sebanyak lima kali daripada enam kempen terakhir Piala Malaysia yang disertainya.

Manakala Pahang pula hanya gagal mara ke saingan suku akhir sebanyak sekali daripada lapan penampilan terakhirnya dalam kempen Piala Malaysia iaitu pada tahun 2016.

Kedah menjaringkan 20 gol dalam saingan Liga Super. Dan duo penyerangnya, Tchetche Kipre dan Kpah Sherman cukup tajam di hadapan gol dengan menyumbang 65% gol iaitu 13 daripada 20 gol yang dijaringkan oleh mereka musim ini.


FAS Women’s Super League Sasar Wujudkan Ekosistem Bola Sepak Berteraskan Wanita

Persatuan Bola Sepak Selangor (FAS) mengumumkan sebuah saingan liga bola sepak khusus untuk wanita di peringkat negeri terbabit akan dianjurkan pada tahun ini.

Saingan tersebut dinamakan sebagai FAS Women’s Super League (FASWSL) 2021 yang bukan sahaja bermatlamat untuk memberi ruang dan peluang kepada wanita bermain bola sepak.

Menariknya, badan induk bola sepak negeri terbabit turut meletakkan sasaran penganjuran FASWSL untuk mewujudkan sebuah ekosistem bola sepak yang berteraskan wanita.

“Antara sasaran jangka masa panjang kami bagi pertandingan ini adalah ia bukan sahaja memberi peluang kepada pemain wanita,

“Tetapi ia juga bakal mewujudkan seluruh ekosistem bola sepak yang berteraskan wanita dari segi pemain, jurulatih, ahli fisioterapi, pegawai pasukan, bahkan sukarelawan untuk mencapai kecemerlangan.” kata Setiausaha Agung FAS, Izrin Nabil dalam satu kenyataan yang dikeluarkan.

Selain itu, FAS turut mengharapkan penganjuran liga ini dapat menjadi pemangkin ke arah melahirkan pemain-pemain bola sepak wanita profesional di Malaysia.

Untuk makluman semua, saingan FASWSL yang disertai oleh 12 pasukan ini akan bermula pada 29 November kelak dan akan dilangsungkan di Radia Arena, Bukit Jelutong.

Sementara itu, perlawanan akhir pula bakal berlangsung di Stadium Majlis Bandaraya Petaling Jaya (MBPJ), Subang Jaya pada 22 Januari 2022.

FASWSL 2021 akan dipertandingkan dalam format pertandingan seperti berikut:

1. Kesemua pasukan yang mengambil bahagian bakal dibahagikan kepada dua kumpulan.

2. 30 perlawanan bakal berlangsung dalam tempoh lima minggu untuk saingan peringkat kumpulan.

3. Empat pasukan teratas dalam setiap kumpulan akan layak ke pusingan kalah mati.

4. Format kalah mati akan digunakan sehingga ke perlawanan akhir.

5. Perlawanan akhir bakal berlangsung di Stadium MBSJ, Subang Jaya pada 22 Januari 2022.